title: Mark Lindsay Chapman

text: Mark Lindsay Champman (s. 8. syyskuuta 1954 Lontoo) on englantilainen näyttelijä. Hän on tunnettu muun muassa yliperämies Henry Wilden roolista vuoden 1997 elokuvassa "Titanic".


title: Wilfrid Laurier

text: Sir Wilfrid Laurier (20. marraskuuta 1841 – 17. helmikuuta 1919) oli kanadalainen liberaalipoliitikko. Hän oli Kanadan 7. pääministeri vuosina 1896–1911. Laurier oli Kanadan ensimmäinen ranskankielinen pääministeri. Hän toimi myös liberaalipuolueen puheenjohtajana 1887–1919.


title: Wilfrid Laurier

text: Laurier’n aikaansaannoksina pidetään muun muassa tullietuuksien myöntämistä Britannialle sekä kanadalaisten lähettämistä toiseen buurisotaan 1899–1903. Sen sijaan yrityksissään parantaa kauppasuhteita Yhdysvaltojen kanssa hän ei onnistunut.


title: Norman (etunimi)

text: Norman on englanninkielisessä maailmassa yleinen etunimi. Se on muun muassa seuraavilla henkilöillä:


title: Runoilijan veri

text: Runoilijan veri () on ranskalainen elokuva vuodelta 1930. Sen on ohjaajansa Jean Cocteaun ensimmäinen elokuva. Elokuvassa esiintyvät Lee Miller, Enrique Rivero ja Pauline Carton.


title: Eläinten veri

text:
Eläinten veri ("Le Sang des bêtes") on ranskalainen dokumenttielokuva vuodelta 1949. Siinä esiintyvät Georges Hubert ja Nicole Ladmiral.
Se kuvaa sodanjälkeisen Pariisin köyhiä ihmisiä, ja sijoittuu suurelta osin teurastamoon.


title: Eläinten veri

text: Elokuva on ensimmäinen maineikkaan ranskalaisen ohjaajan Georges Franjun yhdeksästä dokumenttielokuvasta.


title: Johan Norrlin

text: Johan Petter Norrlin (6. syyskuuta 1842 Hollola – 7. tammikuuta 1917 Helsinki) oli suomalainen kasvitieteilijä ja Helsingin yliopiston ylimääräinen kasvitieteen professori 1879–1903.


title: Johan Norrlin

text: Norrlinin vanhemmat olivat nimismies Nils Nathanael Norrlin ja Fredrika Charlotta Lang. Hän pääsi ylioppilaaksi 1862 Porvoon lukiosta ja valmistui 1866 metsänhoitajaksi Evon metsäopistosta. Norrlin opiskeli sitten Helsingin yliopistossa, josta hän valmistui filosofian kandidaatiksi ja maisteriksi 1869 sekä filosofian lisensiaatiksi ja tohtoriksi 1879.


title: Johan Norrlin

text: Norrlin oli William Nylanderin etevin oppilas, ja hänestä tuli Suomen jäkälien ensimmäinen asiantuntija. Hän julkaisi yhdessä Nylanderin kanssa teoksen "Herbarium lichenum Fenniae" (1875–1882). Teokset "Bidrag till sydöstra Tavastlands flora" ja "Flora Kareliae Onegensis" I (1871) ovat suomalaisen kasvimaantieteen tutkimustyön esikuvia kasvitopografian kannalta. Norrlin osoitti, että Aunus, Vienan Karjala ja Kuolan niemimaa kuuluvat Suomen luonnontieteelliseen alueeseen. Hän tutki myös ensimmäisenä keltanon sukua.


title: Johan Norrlin

text: Norrlin kehitti kasvien yleisyyden luokittelemiseksi Norrlinin asteikko -nimisen järjestelmän.


title: Johan Norrlin

text: Norrlinin kunniaksi on nimetty Helsingin yliopiston Luonnontieteellisen keskusmuseon Kasvimuseon julkaisusarja Norrlinia.


title: Edel

text: Edel voi tarkoittaa seuraavia:


title: Leipurin vaimo

text: Leipurin vaimo ("La Femme du boulanger") on ranskalainen elokuva vuodelta 1938. Sen ohjasi Marcel Pagnol. Sen tapahtumat sijoittuvat kylään Provencessa, jonka elämä järkkyy, kun leipurin kaunis nuori vaimo karkaa paimenen kanssa.


title: Leipurin vaimo

text: "The New York Timesin" kriitikot valitsivat "Leipurin vaimon" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Syvännesimput

text: Syvännesimput (Abyssocottidae) on simppukaloihin kuuluva heimo. Heimon lajeja tavataan syvistä vesistä Siperiasta.


title: Syvännesimput

text: Syvännesimppujen heimoon kuuluu lähteestä riippuen 6–7 sukua ja noin 20 lajia muun muassa kyrmysyvännesimppu ("Abyssocottus gibbosus"). Ulkonäöltään ne muistuttavat melko paljon simppuja. Tyypillisiä piirteitä ovat suurehkot rintaevät ja kaksi selkäevää. Syvännesimppuja tavataan Baikal-järvestä ja muutamista joista kuten Lena- ja Vitim-joista. Ne elävät yleensä yli 170 metrin syvyydessä ja eräät "Abyssocottus"-suvun lajit voivat elää yli 1 000 metrin syvyydessä.


title: Mirja Salkinoja-Salonen

text: Mirja Sinikka Salkinoja-Salonen (o.s. Salkinoja; s. 18. toukokuuta 1940 Hauho) on suomalainen mikrobiologi ja Helsingin yliopiston emeritaprofessori. Hän on toiminut myös akatemiaprofessorina. Salkinoja-Salonen oli 1960–1970-lukujen ajan tutkijana Hollannissa, 1970-luvulta lähtien hän on toiminut tutkijana pääasiassa Suomessa.


title: Mirja Salkinoja-Salonen

text: Uransa alkuaikoina hän tutki synteettisten ja kloorattujen yhdisteiden hajoamista keskittyen lähinnä puunjalostuksessa käytettäviin sellua valkaiseviin aineisiin. Salkinoja-Salosen tutkimukset edesauttoivat, että puuteollisuus lakkasi käyttämästä myrkyllistä ja vesistöjen pohjiin kertyvää kloorifenolia sellun käsittelyssä. 1990-luvulta lähtien Salkinoja-Salonen on tutkinut mikrobien tuottamia myrkkyjä hometaloista, rehuista ja ruokamyrkytyksiä aiheuttaneista elintarvikkeista.


title: Mirja Salkinoja-Salonen

text: Mirja Salkinoja-Salonen on toiminut tutkijana myös kahdessa suomalaisessa tutkimuksen huippuyksikössä, jotka tekevät poikkitieteellistä tutkimusta yhteistyössä eri yliopistojen kesken.


title: Mirja Salkinoja-Salonen

text: Salkinoja-Salonen kutsuttiin vuonna 2013 American Academy of Microbiologyn jäseneksi. Akatemia toimii suurimman mikrobiologian alan tiedejärjestön American Society for Microbiologyn yhteydessä.


title: Mirja Salkinoja-Salonen

text: Hänen puolisonsa on toimittaja Seppo Heikki Salonen.


Pöytätenniksen maailmanmestaruuskilpailut 2005 kilpailtiin Shanghaissa, Kiinassa 29. huhtikuuta – 6. toukokuuta. Lajeina olivat miesten kaksinpeli, naisten kaksinpeli, miesten nelinpeli, naisten nelinpeli ja sekanelinpeli. Kiina voitti kaikki mestaruudet.


title: Pääskykehrääjät

text: Pääskykehrääjät ("Uropsalis") on kehrääjien heimoon kuuluva kehrääjälintusuku. Pääskykehrääjiin kuuluu BirdLife Suomen mukaan kaksi lajia.


title: Allsång på Skansen

text: Allsång på Skansen on ruotsalainen yhteislaulutapahtuma, joka lähetetään suorana tv-lähetyksenä Tukholmassa sijaitsevan Skansenin Sollidenscenen-lavalta. Ohjelmaa on lähetetty televisiossa 3. elokuuta 1979 alkaen, ja ohjelmasta tuli jokakesäinen tapahtuma vuonna 1990. Ohjelmaa lähetetään yhtenä iltana viikossa Ruotsin aikaa kello 20–21, nykyään juhannuksen jälkeisinä kahdeksana tiistaina Ruotsin kesälomien aikaan. Aiemmin ohjelmia tehtiin ainoastaan kuusi tai seitsemän. Bosse Larsson oli yhteislaulutilaisuuden ja ohjelman juontaja, kun ohjelma lähetettiin ensimmäisen kerran televisiossa. Vuodesta 2014 alkaen juontajana on toiminut Petra Marklund.


title: Allsång på Skansen

text: Sven Lilja aloitti yhteislauluperinteen vuonna 1935. Hän toimi yhteislaulutapahtuman vetäjänä vuoteen 1950 asti.


title: Allsång på Skansen

text: ""Kansanliike kajahtaa taivaisiin"", Gunnar Mascoll Silfverstolpe kirjoitti sanomalehtiartikkelissaan Skansenin ohjelmasta vuonna 1938. Kyseinen vuosi oli merkittävä Skansenin historiassa, sillä Skansenissa vieraili yli kaksi miljoonaa kävijää. Kävijöistä 400 000:n arvioitiin tulleen laulamaan yhteislauluja. Tapahtuma alkoi jo keväällä 1935, kun Sven Lilja kutsui yleisön mukaan yhteislauluun. Näin Ingemar Liman, Skansenin ohjelmapäällikkö, kuvaili tapahtumaa Skansenista kertovassa teoksessa:


title: Allsång på Skansen

text: ""Laulun päivänä 26.5. yleisö lauloi Skansenilla musiikkijohtaja ja kanttori Sven Liljan johdolla. Seuraavana vuonna Lilja järjesti tapahtuman uudelleen, ja siitä tehtiin koko sesongin mittainen. Ohjelmamuodosta tuli jo alkuaikoina valtaisa menestys.""


title: Allsång på Skansen

text: Vuodesta 1938 alkaen yhteislaulusta alettiin puhua yhä enemmän, ja uudesta ohjelmamuodosta keskusteltaessa keskityttiin erityisesti yleisön monimuotoisuuteen. Silfverstolpe tiivisti asian näin: ""... kanslia-apulaiset ja kotiapulaiset, sairaanhoitajat ja käsityöläiset, opettajattaret ja merisotilaat laulavat onnellisin sydämin; he pyrkivät yhdessä eroon yksinäisyydestä ja estoista, kiusaantuneisuudesta, huolista ja murheista valoisassa ja pakottamattomassa yhteisössä ruusunpunaisen iltataivaan alla.""


title: Allsång på Skansen

text: Ensimmäisten vuosien aikana tapahtumassa laulettiin merimies- ja revyykappaleita, mutta myös isänmaallisia lauluja. Jokainen yhteislaulukerta päätettiin laulamalla Hugo Alfvénin "Sveriges flagga" (Ruotsin lippu). Kansanopistot ja partioliike olivat jo pitkään propagoineet yksiäänistä laulua ja melodioita, ja sitä kautta niistä tuli nopeasti osa laulutarjontaa. Vuonna 1937 tukholmalaisen sanomalehden Stockholms-Tidningenin kanssa järjestettiin kilpailu, jonka avulla tapahtumaan pyrittiin löytämään uusia säveliä. Kisaan lähetettiin yhteensä 2 763 ehdotusta. Raati antoi voiton kappaleelle "Linblommornas visa", jonka oli säveltänyt Ejnar Eklöf ja sanoittanut Funäsdalenin seurakunnan apupappi Georg Granberg. Laulava kansa valitsi kuitenkin tämän kappaleen sijasta Åhlstad-Söderströmin kappaleen "Sommarvandring" (Kesävaellus). Pulavuoden 1940 aikana palkintokilpailun parhaaksi melodiaksi valittiin yli 900 sävellyksen joukosta piispa Tomasin "Frihetssång" (Vapauslaulu).


title: Allsång på Skansen

text: Vuoteen 1948 asti yhteislaulu oli vakituinen osa kesäisen Skansenin ohjelmaa. Yleisön kiinnostus yhteislauluun ei kuitenkaan enää ollut yhtä suuri kuin kymmenen vuotta aikaisemmin tai sodan valmiustilan aikana. Sodanjälkeiset uudet viihdykkeet vähensivät yleisön määrää, eikä yhteislaulu kyennyt säilyttämään vankkaa asemaansa Skansenin ohjelmistossa. Sven Lilja kuoli vuonna 1951, eikä kukaan ollut jatkamassa hänen jalanjäljissään yhteislaulun tiellä.


title: Allsång på Skansen

text: Radiotjänst, Ruotsin julkisrahoitteinen yleisradioyhtiö, oli tehnyt jo vuosien ajan Skansenin kanssa yhteistyötä, jonka tuloksena oli syntynyt useita tuotoksia, ja vuonna 1957 esiteltiin Bengt Feldreichin tietokilpailusarja. Ohjelmantekoon osallistui myös Egon Kjerrmanin johdolla Radiotjänstenin säestävä Varieteorkester. Lähetysten jälkeen Kjerrmanilla oli tapana laulaa yhdessä yleisön kanssa, ja hänestä tuli nopeasti Egonin ja Ruotsin kansan lisäksi ohjelman vetonaula. Seuraavana kesänä ohjelmalle annettiin nimi ”Bästa man på Skansen” (Skansenin paras mies), ja kyseinen nimi säilyi aina vuoteen 1966 asti, kunnes ohjelma lopetettiin. Toisiin yhteislaulutapahtumiin verrattuna ohjelmassa oli erityistä se, ettei se missään vaiheessa menettänyt yleisön suosiota.


title: Allsång på Skansen

text: Tapahtumassa alettiin vähitellen laulaa yhä tunnetumpia kappaleita, ja juhlalliset isänmaalliset sävellykset saivat väistyä. Joistain lauluista tuli lähes klassikoita Egonin ohjelman kautta, kuten erityisesti Fred Winterin kappaleista ”Siste man på skansen” (Skansenin viimeinen mies) ja ohjelman päättäneestä ”Auf Wiederseh’n” (Näkemiin). Lähes vuosikymmenen ajan noin miljoona ihmistä lauloi Auf Wiederseh’nin ja alkoi jo laulaessaan odottaa seuraavan viikon jälleennäkemistä. Katsojat saapuivat jo aamuvarhaisella varaamaan hyvät paikat Sollidenin katsomosta. Loppujen lopuksi vakioyleisöstä kasvoi yksi suuri perhe, joka käytti odotusajan kahvin juomiseen, lukemiseen, tarinoiden kertomiseen – sekä lakkien ja sukkien neulomiseen Kjerrmanille. Mutta toiset tehtävät odottivat kuitenkin Kjerrmania, ja Skansenin yhteislaulutapahtuma sai jäädä.


title: Allsång på Skansen

text: Vuonna 1974 Bosse Larssonista tuli ohjelman juontaja ja hän työskenteli Skanseniin saapuneen yhteislauluyleisön kanssa. Aiemmin hän oli työskennellyt SR:n (Sveriges Radionin) ja SVT:n pienemmän yhteislauluformaatin kanssa. Aluksi yleisön innostus oli melko marginaalista, mutta vähitellen yleisön määrä alkoi kasvaa. Tästä lähtien yhteislaulutapahtuma järjestettiin joka kesä, ja vuonna 1979 SVT aloitti suorat lähetykset Skansenilta. Ensimmäiseen ohjelmaan myytiin 20 000 lauluvihkosta.


title: Allsång på Skansen

text: Ohjelman tunnuskappale oli vuonna 1979 ”Sjung med, sjung med, per television, så blir vi enad nation!” (Laula mukana, laula mukana television välityksillä, ja meistä tulee yhtenäinen kansakunta), mutta se vaihdettiin kappaleeseen nimeltä ”Stockholm i mitt hjärta” (Tukholma sydämessäni). Sen sanoitti Lasse Berghagen vuonna 1994, kun hänestä tuli ohjelman juontaja.


title: Allsång på Skansen

text: Vuonna 1994 ohjelman juontajaksi tuli Lasse Berghagen. Berghagen uudisti ohjelmaa, ja siitä tuli suositumpi kuin koskaan aiemmin. Berghagenista tuli puolestaan sinisen pikkutakkinsa ansiosta television väriläiskä. Skansenin akvaarion eläintenhoitaja Jonas Wahlström oli ohjelmassa tuttu näky, ja hän saapui sinne usein mukanaan joitain eläimiä akvaariosta. Berghagen aloittaessa juontajana katsojaluku oli noin 600 000, mutta kun hän lopetti, jokaisella jaksolla oli lähes kaksi miljoonaa katsojaa.


title: Allsång på Skansen

text: Berghagen päätti vuonna 2003 jättää kymmenen vuotta kehittämänsä ohjelman. Hän veti viimeisen ohjelman 15. heinäkuuta 2003, ja viimeisen kolmen ohjelman aikana hänellä oli juontamisessa apuna harjoittelija Anders Lundin. Vuonna 2004 Lundin liittyi ohjelmantekijöihin ja aloitti tapahtuman juontajana. Hän työskenteli vuoteen 2010 asti.


title: Allsång på Skansen

text: Vuonna 2006 yhteislaulutapahtuman yleisöennätys mitattiin 18. heinäkuuta, jolloin paikan päälle saapui 28 000 osallistujaa. Suuren väkimäärän takia Skansenille jouduttiin hankkimaan useita vartijoita ja sairaanhoitajia. Paikan päälle oli myös tuotu kolme ylimääräistä vaahtosammutinta, sillä juuri Euroviisut voittanut, hard rock- ja hevi-bändi Lordi esitti ohjelmassa voittokappaleensa Hard Rock Hallelujah, ja he käyttivät show’ssaan paljon pyrotekniikkaa. Kaikkien aikojen katsojaennätys saavutettiin 26. kesäkuuta 2007, kun The Ark, Pernilla Wahlgren, Benjamin Wahlgren Ingrosso, Maia Hirasawa, Electric Banana Band ja Maria Möller esiintyivät ohjelmassa. Tuolloin televisio-ohjelmaa seurasi 2 265 000 katsojaa.


title: Allsång på Skansen

text: Ohjelman jälkeen useimmat artistit soittavat pari ylimääräistä kappaletta, jotka SVT Play lähettää livenä. Vuodesta 2008 lähtien nettilähetyksillä on ollut oma juontaja: Babsan (2008), Shire Raghe (2009), Frida Tiblom (2010) ja Anton Lundqvist (2011).


title: Allsång på Skansen

text: Aftonbladet ilmoitti 23. helmikuuta 2011, että Lundin lopettaa juontajan työt, ja samaan aikaan lehti uutisoi, että Måns Zelmerlöwistä tulisi hänen seuraajansa. Iltapäivällä SVT piti tiedotustilaisuuden, jossa ilmoitettiin Zelmerlöwin aloittavan työt Lundinin jatkajana. Tapahtuman juontajavaihdos ilmoitettiin aikaan, jolloin ohjelman suosio ja katsojaluvut olivat laskeneet huomattavasti. Nettilähetystä "Allsång på Skansen – bakom scenen" (Allsång på Skansen - kulissien takana) juonsivat kesällä 2011 Anton Lundqvist ja Maria Ericson. Nettilähetykset alkoivat ensimmäistä kertaa puoli tuntia ennen tv-lähetystä. Måns ja yhteislauluyleisö harjoittelivat joitain kappaleita ennen suoran tv-lähetyksen alkua. Ensi-illan aluksi laulettiin alkuperäinen ”Stockholm i mitt hjärta” -tunnuskappale. Lasse Berghagenin kirjoittamaa melodiaa lyhennettiin, kun Lundin aloitti juontajana kesällä 2004. Toisessa ohjelmassa sävellystä lyhennettiin jälleen. Kolmannessa ohjelmassa laulettiin kappaleen pidempi versio. Ennen esityskautta lavastus ja osa säestävän bändin jäsenistä uudistuivat. Vuonna 2012 nettilähetyksen ohjelmapäälliköksi nousi Robert Rydberg.


title: Allsång på Skansen

text: Kjell Öhman toimi pianistina ja kapellimestarina vuosina 1993–2010. Vuonna 2011 hän ei enää osallistunut ohjelmaan. Yhteislaulutapahtuman ja ohjelman vetäjät esittelivät Öhmanin ja muut säestävän yhtyeen jäsenet yleisölle ja tv-katsojille joka vuosi ”Kjell Öhmanin orkesterina” (Kjell Öhmans orkester).


title: Allsång på Skansen

text: Vuodesta 2011 lähtien yhteislaulun säestäjänä on toiminut bändi nimeltä Stoffez.


title: Allsång på Skansen

text: Koomikko Robert Gustafsson esiintyi 1990-luvun puolivälistä vuoteen 2008 saakka joka vuosi ohjelman päätösjaksossa. Hän esitti erilaisia keksittyjä hahmoja ja/tai imitoi tunnettuja henkilöitä. Vuonna 2009 hän esiintyi kesän kolmannessa ohjelmassa.


title: Saksipyrstökehrääjät

text: Saksipyrstökehrääjät ("Hydropsalis") on kehrääjien heimoon kuuluva kehrääjälintusuku. Saksipyrstökehrääjiin kuuluu BirdLife Suomen mukaan neljä lajia.


title: Triangelnin kauppakeskus (Malmö)

text: Triangelnin kauppakeskus () on Malmön neljänneksi suurin kauppakeskus Mobilian, Entrén ja Emporian kauppakeskusten jälkeen. Rakennus sijaitsee Malmön keskustassa Triangelnin alueella, ja siellä on 150 liikettä. Kauppakeskuksen avajaiset pidettiin 21. syyskuuta 1989.


title: Restauraatio

text: Restauraatio () tarkoittaa aiemmin vallinneen poliittisen järjestelmän palauttamista tai syrjäytetyn hallitsijasuvun paluuta valtaan. Termi tulee myöhäislatinan verbistä "restaurare" ’asettaa jälleen’. Nimitystä käytetään varsinkin tietyistä ajanjaksoista eräiden maiden historiassa. Lisäksi restauraatiokaudella tarkoitetaan yleensä Euroopassa Napoleonin kukistumista seurannutta ajanjaksoa vuosina 1815–1830, jolloin vanha järjestys pyrittiin palauttamaan.


title: Restauraatio

text: Tunnettuja restauraatioita:


title: Olen vainottu kahlekarkuri

text: Olen vainottu kahlekarkuri on Mervyn LeRoyn ohjaama yhdysvaltalainen mustavalkoelokuva vuodelta 1932. Käsikirjoitus perustuu Robert Elliott Burnsin samannimiseen omaelämäkertaan. Elokuvan ensi-ilta Suomessa oli 6.12.1946, sillä se oli Valtion filmitarkastamon kokonaan kieltämä vuodesta 1933 vuoteen 1946 asti.


title: Olen vainottu kahlekarkuri

text: Talousvaikeuksissa oleva ensimmäisen maailmansodan veteraani joutuu syyttömänä vankilaan, pakenee ja livahtaa Chicagoon. Siellä hän rakentaa elämän toisen nimen turvin, kunnes jää uudelleen kiinni.


title: Olen vainottu kahlekarkuri

text: Elokuva on valittu Yhdysvaltojen Kongressin kirjasto Kansalliseen elokuvarekisteriin. Oscareitakin sille ropisi: Paul Muni palkittiin parhaana miesnäyttelijänä, itse elokuva parhaana elokuvana ja Nathan Levinson parhaasta äänityksestä.


title: Yrjö Kouti

text: Yrjö Leo Kouti (vuoteen 1951 Kankaanpää, 16. elokuuta 1903 Helsinki – 10. helmikuuta 1978 Helsinki) oli suomalainen toimittaja, radiotoimittaja, tietokirjailija, elokuvaaja, viestintäalan toimija ja rakennusalan vaikuttaja. Hänen vanhempansa olivat Kauhavalta kotoisin olevat kirvesmies Elias Kankaanpää ja Matilda Kankaanpää. Hän solmi 1950 avioliiton Pirkko Tuulikki Jokelan (1929–2009) kanssa, josta liitosta hänellä on kaksi lasta: Ilkka Tapani (1951–2011) ja Satu Elina (s. 1956).


title: Yrjö Kouti

text: Kouti suoritti Yhteiskunnallisessa korkeakoulussa valtio-opin, kansainvälisen politiikan, sanomalehtiopin ja teknisen tutkinnon opintoja. Vuodesta 1932 hän toimi erilaisissa liike-elämän piiriin kuuluvissa tuonti- ja vientitehtävissä.


title: Yrjö Kouti

text:
Yleisradion vapaana toimittajana Kouti (Kankaanpää) työskenteli vuosina 1936–1948. Hän toimi myös "Asuntopolitiikka"-lehden päätoimittajana ja useiden muiden lehtien kirjeenvaihtajana ja kirjoitti artikkeleita muun muassa Suomen raittiusravintoloiden ja -hotellien pää-äänenkannattajaan Kunto-lehteen.
Vuosina 1944–1949 hän toimi Kulkulaitosten ja yleisten töiden ministeriön tiedotussihteerinä työvoima-asiain osastolla ja vuodesta 1946 myös rakennusasiain osaltolla (KYMRO). Ministeriön alaisena virastona toimi silloin muun muassa asuntorakennustuotannon valtuuskunta eli Arava.


title: Yrjö Kouti

text: Kouti oli Tiedotusmiehet-yhdistyksen perustajajäsen (myöhemmin kunniajäsen) ja toimi sen ensimmäisenä puheenjohtajana vuosina 1947–1951. Tiedotusmiehet oli ensimmäinen Eurooppaan perustettu viestintäalan järjestö.


title: Yrjö Kouti

text: Yrjö Kouti toimi oman toimen ohella muun muassa vuosina 1949–1950 talousneuvoston tiedotussihteerinä ja vuosina 1951–1953 valtion taloudellisen tiedotustoimikunnan jäsenenä. Hänen kuului jäsenenä useisiin muihinkin valtiohallinnon asettamiin asunto- ja rakennusalaa käsitelleisiin komiteoihin ja toimikuntiin. Hän oli lisäksi mukana suunnittelemassa ja toteuttamassa lukuisia valtakunnallisia rakennus- ja asuntoalan kampanjoita vuosina 1941–1950.


title: Yrjö Kouti

text: Kouti oli Väestöliiton asuntoasiain toimiston toimistopäällikkönä vuosina 1949–1952. Hän oli sodanjälkeisinä vaikeina, valtavan asuntopulan vuosina mukana Aravan eli valtion asuntorahoitusjärjestelmän kehittämisessä. Aravajärjestelmä saatiin käyttöön vuonna 1949. Tilanteen vakavuutta kuvasi se, että laki aravajärjestelmästä saatiin valmiiksi lopulta vain kolmessa kuukaudessa. Väestöliiton vuosinaan Koutin keskeisiä ja tärkeimpiä työtehtäviä oli vaikuttaa puutarhakaupunki Tapiolan rakentamisen liikkeellelähtöön.


title: Yrjö Kouti

text: Vuonna 1951 Väestöliitto osti Hagalundin kartanonomistaja Arne Grahnilta Tapiolan maa-alueet itselleen, yhteensä 238 hehtaaria. Sen jälkeen perustettiin Asuntosäätiö, jolle Väestöliitto sitten myi kyseiset maat. Asuntosäätiö toimi sitten Tapiolan infrastruktuurin rakennuttajana eli rakensi muun muassa kadut, viemäri- ja vesijohtoverkostot, Suomen ensimmäisen alueellisen kaukolämpölaitoksen ja viheralueet. Varsinaiset asuinrakennukset rakennuttivat yksittäiset asunto-osakeyhtiöt tai muut asuntorakennusalan toimijat. Säätiön perustajajäseniä olivat Väestöliitto, Mannerheimin lastensuojeluliitto, Suomen Ammattiyhdistysten Keskusliitto (SAK), Vuokralaisten keskusliitto, Suomen siviili- ja asevelvollisuusinvalidien liitto ja Virkamiesliitto. Arava oli laajasti käytössä rahoitusmuotona Tapiolaa rakennettaessa. Kun Tapiola vuoteen 1952 mennessä siirtyi toteutusvaiheeseen, niin suurin osa Yrjö Koutille asetetuista tavoitteista Väestöliitossa tällä sektorilla oli toteutunut. Näitä tavoitteita on käsitelty muun muassa kirjassa "Koti vaiko kasarmi lapsillemme", jonka on kirjoittanut Väestöliiton silloinen toiminnanjohtaja Heikki von Hertzen vuonna 1946.


title: Yrjö Kouti

text: Kouti toimi Puutalo Oy:n myynninedistämistoimiston toimisto- ja tiedotuspäällikkönä vuosina 1952–1955. Suomen puutaloteollisuuden uudelleen organisoinnin yhteydessä vuonna 1955 hän jatkoi samoissa tehtävissä myyntiyhdistys Puutalo ry:n palvelukseessa, vuosina 1962–1968 hän toimi lisäksi markkinointiin ja myynninedistämiseen liityvissä suhdetoimintatehtävissä.


title: Yrjö Kouti

text: Kouti työskenteli Enso-Gutzeit Oy:n markkinointipäällikkönä vuosina 1968–1976. Lisäksi hän on kirjoittanut tai toimittanut useita puutalorakennusalan kirjoja ja ollut käsikirjoittajana, kuvaajana ja tuottajana lukuisissa alan mainos-, markkinointi- ja opetuselokuvissa; näistä useita on tehty yhteistyössä elokuvaaja Osmo Harkimon kanssa. Hän veti myös 1960- ja 1970-luvuilla lukuisia Rautian talomestarikursseja.


title: Yrjö Kouti

text: Jatkosodan aikana Yrjö Kouti toimi Helsingin ilmasuojelukeskuksen Sörnäisten teollisuuslohkon toimistopäällikkönä. Hän oli sotilasarvoltaan kersantti, vaikkakin suoritti varusmiespalveluksensa merivoimissa. Kouti toimi myös Mannerheimin lastensuojeluliitossa. Hän oli vuonna 1940 perustetun Käpylä-Seuran ensimmäinen puheenjohtaja. Hän myös asui suuren osan elämästään perheensä kanssa Käpylässä.


title: Yrjö Kouti

text: Koutin harrastuksiin kuuluivat muun muassa valokuvaus ja elokuvaus, jossa hän käytti jo 1950-luvulla Suomessa silloin vielä melko harvinaista 16 mm:n värielokuvatekniikkaa. Työssä tehdyt elokuvat olivat lähes kaikki äänielokuvia.


title: Lauantai-illasta sunnuntaiaamuun (elokuva)

text: Lauantai-illasta sunnuntaiaamuun ("Saturday Night and Sunday Morning") on brittiläinen elokuva vuodelta 1960. Alan Sillitoen samannimiseen romaaniin perustuvan elokuvan on ohjannut Karel Reisz. Se kertoo Arthur Seatonista, joka rankan työviikon päätteeksi ryyppää ja rietastelee viikonlopun aikana.


text: Vuonna 1999 British Film Instituten kyselyssä "Lauantai-illasta sunnuntaiaamuun" äänestettiin kaikkien aikojen 14. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista."The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa.


title: Valjoux

text: Valjoux on sveitsiläinen mekaanisten kellokoneistojen valmistaja. Valjoux on osa suurinta sveitsiläistä kellonkoneistojen valmistajaa ETA SA -konsernia, joka puolestaan on osa maailman suurinta kellovalmistajaa, Swatch Groupia.


title: Valjoux

text: Valjoux on etenkin tunnettu niin sanotuista ébauche-koneistoista, joita muut kellovalmistajat käyttävät kellojensa pohjana. Valjoux-koneistoja käytetään keskihintaisissa ja kalliissa kelloissa. Valjoux valmistaa esimerkiksi Valjoux 7750 -koneistoa, jota käytetään suuressa osassa markkinoilla olevista keskihintaisista mekaanisista kronografeista .


title: Valjoux

text: Valjouxin koneistoja käyttävät muun muassa Omega, Longines, Breitling, Oris, TAG Heuer, IWC, Panerai ja Sinn.


title: Mephisto (elokuva)

text: Mephisto on unkarilais-saksalainen elokuva vuodelta 1981. Sen ohjasi István Szabó ja pääosaa näyttelee Klaus Maria Brandauer. Elokuva perustuu Klaus Mannin samannimiseen romaaniin. 1920- ja 1930-lukujen Saksaan sijoittuva tarina kertoo näyttelijästä, joka vertauskuvallisesti myy sielunsa ja ryhtyy myötäilemään natseja saadakseen menestystä ja vaikutusvaltaa.


title: Mephisto (elokuva)

text: Elokuva sai parhaan vieraskielisen elokuvan Oscarin ja palkittiin Cannesin elokuvajuhlilla parhaasta käsikirjoituksesta.


999: Nine Hours, Nine Persons, Nine Doors on Chunsoftin kehittämä visual novel -tyyppinen seikkailupeli. Se julkaistiin ensin Nintendo DS:lle, ja myöhemmin PlayStation 4:lle, PlayStation Vitalle ja Windowsille. Peli julkaistiin ensimmäisenä Japanissa joulukuussa 2009 ja sen jälkeen Pohjois-Amerikassa marraskuussa 2010. Pelin Nintendo DS -versiota ei ole virallisesti julkaistu Euroopassa. Pelin ohjasi ja käsikirjoitti Kotaro Uchikoshi.


title: 999: Nine Hours, Nine Persons, Nine Doors

text: Konsoliversioiden lisäksi julkaistiin myös versio iOS -laitteille ensin Japanissa toukokuussa 2013 ja englanninkielisenä maaliskuussa 2014 nimellä "999: The Novel". Tästä versiosta on poistettu pulmanratkontahuoneet, joten se keskittyy ainoastaan tarinaan, joka esitetään enemmän sarjakuvan tavoin.


text: Vuonna 2012 pelille julkaistiin jatko-osa "Virtue's Last Reward" PlayStation Vitalle ja Nintendo 3DS:lle, ja vuonna 2016 ilmestyi sarjan kolmas osa "Zero Time Dilemma". Yhdessä kolme peliä muodostavat "Zero Escape" -pelisarjan.


text: Monien muiden visual novel -tyyppisten pelien tapaan 999 painottuu suuresti tarinaan ja hahmoihin. Itse pelaaminen koostuu pulmien selvittämisestä. Monessa tilanteessa hahmot on lukittu huoneeseen josta olisi tarkoitus löytää tie ulos. Pulmat ratkotaan tutkimalla huoneita ja niissä olevia esineitä ja vihjeitä kosketusnäytön avulla. Keskustelukohtauksissa pelaaja voi aina välillä valita vaihtoehtoja siitä, miten hän haluaa edetä. Pelaajan tekemät valinnat vaikuttavat tarinaan ja sen lopputulokseen. Pelissä on useita eri loppuratkaisuja.


text: 21-vuotias Junpei herää lukitusta huoneesta, eikä hänellä ole muistikuvaa miten hän on sinne joutunut. Nopean tutkimisen jälkeen hän huomaa olevansa vanhan laivan sisällä. Junpeilla ei ole paljoa aikaa miettimiseen, sillä ikkuna rikkoutuu ja vettä alkaa vuotaa sisään. Huoneen oveen on maalattu numero "5", ja oven vieressä on outo lukkolaite. Junpei myös huomaa, että hänen ranteessaan on outo rannekelloa muistuttava laite, jossa on myös numero 5.


text: Tutkittuaan huonetta Junpei löytää vihjeitä, joiden avulla hän saa oven auki ja pakenee huoneesta. Samalla hän muistaa viimeiset hetket ennen kuin hän heräsi laivasta: hän saapui eräänä iltana kotiinsa, jossa häntä odotti kaasunaamariin pukeutunut henkilö, joka nukutti hänet kaasukranaatilla.


text: Paettuaan huoneesta Junpei kohtaa pian kahdeksan muuta henkilöä. Kaikilla muillakin on numerolla varustettu ranneke, eli yhteensä heitä on yhdeksän. Pian laivan kuulutusjärjestelmästä kuuluu puhetta. Henkilö, joka esittelee itsensä nimellä Zero, kertoo olevansa se joka on tuonut yhdeksän henkilöä laivaan. Zero selittää, että yhdeksän ihmistä on valittu vaaralliseen "Nonary Game" -peliin.


text: Laivassa on numeroilla varustettuja ovia. Yhdestä ovesta voi kulkea kerralla vain 3-5 henkilöä. Jotta ovi aukeaa, siitä kulkevien henkilöiden rannekenumeroiden "digitaalinen juuri" täytyy olla sama kuin ovessa oleva numero. Digitaalinen juuri lasketaan lisäämällä henkilöiden numerot toisiinsa siten, että lopulta vain yksinumeroinen luku on jäljellä. (Esim. 561 -> 5+6+1= 12 -> 1+2=3, eli henkilöiden 5,6 ja 1 digitaalinen juuri on 3.)


text: Zero kertoo, että pelin lopullinen tavoite on löytää numerolla 9 varustettu ovi, joka johtaa vapauteen. Osallistujilla on vain 9 tuntia aikaa paeta, ennen kuin laiva uppoaa. Pelin osallistujat päättävät keksiä itselleen koodinimet, jotta Zero ei voisi selvittää heidän oikeita henkilöllisyyksiään. Pelin aikana osallistujat joutuvat jakaantumaan ryhmiin, koska ovista voi kulkea vain rajoitettu määrä henkilöitä. He kohtaavat monenlaisia pulmia ja lukittuja huoneita, joista heidän on selvitettävä tiensä ulos. Ulospääsyä etsiessään myös epäilykset heräävät, ja jotkut jopa uskovat, että Zero saattaa olla yksi heistä.


title: Timo Metsälä

text: Timo Metsälä (s. 16. kesäkuuta 1980 Tuusula) on suomalainen jääkiekkoerotuomari. Hän aloitti SM-liigan päätuomarina kaudella 2010–2011.


title: Pelko jäytää sielua

text: Pelko jäytää sielua on saksalainen elokuva vuodelta 1973. Sen ohjasi Rainer Werner Fassbinder. Hän myös käsikirjoitti, tuotti ja lavasti elokuvan. Sen pääosassa on yksinäinen saksalainen siivooja, joka aloittaa romanssin paljon nuoremman mutta yhtä yksinäisen marokkolaisen miehen kanssa.


title: Pelko jäytää sielua

text: Elokuva sai kansainvälisen kriitikoiden palkinnon Cannesin elokuvajuhlilla. Vuonna 2018 BBC:n kansainvälinen asiantuntijaraati äänesti sen kaikkien aikojen sadan parhaan ei-englanninkielisen elokuvan joukkoon.


title: Charles Ferdinand (Berryn herttua)

text: Charles Ferdinand de Bourbon, Berryn herttua (24. tammikuuta 1778 Versailles – 14. helmikuuta 1820 Pariisi) oli ranskalainen prinssi, tulevan kuningas Kaarle X:n nuorempi poika. Hänen murhansa vuonna 1820 vaikutti merkittävästi Ranskan poliittiseen ilmapiiriin.


title: Charles Ferdinand (Berryn herttua)

text: Charles Ferdinand lähti vallankumouksen puhjettua vuonna 1789 isänsä mukana maanpakoon. Vuosina 1792–1797 hän palveli Joseph de Condén johtamassa emigranttiarmeijassa ja matkusti sen mukana Venäjälle. Vuosina 1801–1814 hän asui Englannissa ja sai englantilaisen Amy Brownin kanssa kaksi aviotonta tytärtä. Charles Ferdinand palasi Ranskaan restauraation yhteydessä vuonna 1815. Napoleonin palattua Elbalta kuningas Ludvig XVIII nimitti Berryn herttuan armeijan ylipäälliköksi, mutta Napoleonin tukijoiden osoittauduttua vahvemmiksi hän joutui pakenemaan Gentiin satapäiväisen keisarikunnan ajaksi. Vuonna 1816 hän nai Molempain Sisiliain kuninkaan Frans I:n tyttären Carolinan. Heille syntyi yksi tytär.


title: Charles Ferdinand (Berryn herttua)

text: Berryn herttuan ollessa lähdössä kotiin Pariisin oopperasta ilalla 13. helmikuuta 1820 hän joutui fanaattisen satulasepän Louis-Pierre Louvelin puukottamaksi ja kuoli seuraavana päivänä. Tapaus johti muun muassa pääministeri Élie Decazes’n eroon ja rojalistien asenteiden jyrkentymiseen.


title: Charles Ferdinand (Berryn herttua)

text: Berryn herttuan ainoa poika, Bourdeaux’n herttua syntyi hänen kuolemansa jälkeen.


title: General-Admiral Graf Apraksin (1896)

text: General-Admiral Graf Apraksin oli vuonna 1899 valmistunut Venäjän keisarikunnan laivaston Admiral Ušakov -luokan rannikkopanssarilaiva. Keisarillisen Japanin laivasto valtasi aluksen Tsushiman meritaistelussa 28. toukokuuta 1905 liittäen sen laivastoonsa nimellä "Okinoshima". Se romutettiin syyskuussa 1939.


title: General-Admiral Graf Apraksin (1896)

text: Alus tilattiin Amiraliteetin uudelta telakalta Pietarista ja sen köli laskettiin 24. lokakuuta 1894. Alus laskettiin vesille 12. toukokuuta 1896 ja se valmistui vuonna 1899.


title: General-Admiral Graf Apraksin (1896)

text: Alus liitettiin palvelukseen otettaessa Itämeren laivastoon. Se liitettiin muodostettavaan Tyynenmeren laivaston 3. laivueeseen, joka lähetettiin Port Arthuriin Venäjän–Japanin sodassa. Laivasto-osasto kohtasi Korean ja Japanin välisessä Tsushimansalmessa keisarillisen Japanin laivaston, ja seuranneessa taistelussa "General-Admiral Apraksin" vallattiin 28. toukokuuta 1905.


title: General-Admiral Graf Apraksin (1896)

text: Alus liitettiin keisarillisen Japanin laivastoon toisen luokan rannikkopanssarilaivana nimellä "Okinoshima". Ensimmäisessä maailmansodassa alus kuului Japanin 2. laivastoon, jonka mukana se osallistui Qingdaon taisteluun. Alus luokiteltiin 1. huhtikuuta 1921 sukellusveneiden emälaivaksi, ja se myytiin romutettavaksi vuonna 1924 yksityisyritykselle, joka teki siitä Tsushiman taistelun muistoaluksen Tsuyasakiin Fukuokalle. Alus kuitenkin vaurioitui pahoin myrskyssä vuonna 1939, ja se romutettiin.


Jääkiekon naisten maailmanmestaruuskilpailut 2001 pelattiin Yhdysvalloissa, Minnesotassa 2. huhtikuuta ja 8. huhtikuuta 2001 välisenä aikana. Maailmanmestaruuden voitti Kanada joka kaatoi loppuottelussa isäntämaa Yhdysvallat.


title: Jääkiekon naisten maailmanmestaruuskilpailut 2001

text: Kazakstan tippui vuoden 2003 MM-kisojen B-sarjaan. Ja B-sarjan voittaja Sveitsi nousi vuoden 2004 pääsarjaan.


title: Jani Luoma-aho

text: Jani Luoma-aho (s. 15. syyskuuta 1973 Savonlinna) on suomalainen jääkiekkoerotuomari. Hän aloitti SM-liigan päätuomarina kaudella 2010–2011.


title: Jani Luoma-aho

text: Luoma-aholla on takanaan myös mittava pelaajaura keskushyökkääjänä KooKoossa Mestis-, Suomi-sarja- ja II-divisioonatasolla.


title: Sivunpuolittaja

text: Sivunpuolittaja on geometriassa jana tai suora, joka kulkee monikulmion sivun keskipisteen kautta tai päättyy siihen. Tällöin voidaan tarkoittaa vaihtoehtoisesti


title: Mikko Kaukokari

text: Mikko Kaukokari (s. 11. kesäkuuta 1980 Espoo) on suomalainen jääkiekkoerotuomari. Hän aloitti SM-liigan päätuomarina kaudella 2009–2010.


title: Mikko Kaukokari

text:
Pelaajaurallaan Kaukokari pelasi keskushyökkääjänä. Hänelle kertyi 49 SM-liigaottelua kotikaupunkinsa Espoon Bluesissa sekä yli 200 ottelua Mestiksessä. Kaukokari edusti myös alle 20-vuotiaiden maajoukkuetta nuorten maailmanmestaruuskisoissa vuonna 2000.
Siviilityössä Kaukokari on varastomiehenä pakastefirma Finnfrostilla.


title: Dvenadsat Apostolov (1890)

text: Dvenadsat Apostolov () oli 1892 valmistunut Venäjän keisarikunnan laivaston rannikkopanssarilaiva. Alus poistettiin palveluksesta 1. huhtikuuta 1911 ja se myytiin romutettavaksi 28. tammikuuta 1931.


title: Dvenadsat Apostolov (1890)

text: Alus tilattiin Nikolajevin telakalta. Sen köli laskettiin helmikuussa 1888 ja alus laskettiin vesille syyskuussa 1890. Alus otettiin palvelukseen joulukuussa 1892.


title: Dvenadsat Apostolov (1890)

text: Alus liitettiin palvelukseen otettaessa Mustanmeren laivastoon ja se poistettiin palveluksesta 1911.


title: Jari-Pekka Pajula

text: Jari-Pekka Pajula (s. 21. heinäkuuta 1980 Tampere) on suomalainen jääkiekkoerotuomari. Hän aloitti SM-liigan päätuomarina kaudella 2011–2012.


title: Jari-Pekka Pajula

text: Pelaajaurallaan Pajula pelasi keskushyökkääjänä. Hänelle kertyi 96 SM-liigaottelua Ilveksessä sekä yli 200 ottelua Mestiksessä. Pajula pelasi uran loppuvuosina myös yhden kauden Ruotsissa ja yhden kauden Norjassa, joiden jälkeen hän palasi vielä yhdeksi kaudeksi Mestiksessä pelaavaan LeKiin.


title: Imperator Aleksandr II -luokka

text: Imperator Aleksandr II -luokka oli Venäjän keisarikunnan laivaston pre-dreadnought-taistelulaivaluokka, johon kuului kaksi alusta, jotka valmistettiin vuosina 1885-1889 Itämeren alueen telakoilla ja nimikkoalus oli palveluksessa aina vuoteen 1925 saakka.


title: Mikko Vanninen

text: Mikko Vanninen (s. 10. kesäkuuta 1980 Kuopio) on suomalainen jääkiekkoerotuomari. Hän aloitti SM-liigan päätuomarina kaudella 2011–2012.


title: Mikko Vanninen

text: Pelaajaurallaan Vanninen pelasi hyökkääjänä. Hänelle kertyi lähes 200 ottelua Mestiksessä ja Suomi-sarjassa.


title: Élie Decazes

text: Élie Decazes (28. syyskuuta 1780 Sainte-Martin-de-Laye – 24. lokakuuta 1860 Decazeville) oli ranskalainen poliitikko, joka toimi Ranskan pääministerinä 1819–1820. Bourbon-restauraation aikana hänet tunnettiin maltillisten monarkistien johtajana.


title: Élie Decazes

text: Decazes oli koulutukseltaan lakimies. Hän toimi vuonna 1807 Louis Bonaparten neuvosherrana Hollannissa ja 1811 Pariisin vetoomustuomioistuimen tuomarina. Bourbonien valtaanpaluun jälkeen hänet nimitettiin heinäkuussa 1815 Pariisin poliisin prefektiksi ja pian sen jälkeen valtakunnalliseksi poliisijohtajaksi. Hän kohosi maltillisten perustuslaillisten johtohahmoksi vastustaessaan äärikuningasmielisten niin sanottua valkoista terroria eli aiemman hallinnon kannattajiin kohdistuneita väkivaltaisia kostotoimia. Decazes toimi myös kuningas Ludvig XVIII:n neuvonantajana. Elokuussa 1816 hän sai aikaiseksi ultrarojalistien hallitseman edustajainkamarin (”Chambre Introuvable”) hajotuksen, jonka seurauksena maltilliset nousivat uusissa vaaleissa sen enemmistöksi.


title: Élie Decazes

text: Decazes nimitettiin joulukuussa 1818 Jean Dessoles'n hallituksen sisäministeriksi ja häntä pidettiin hallituksen ”vahvana miehenä”. Hän kannatti sensuurin höllentämistä, valtiontalouden uudistamista ja äänioikeuden laajentamista, joita ultrarojalistit jyrkästi vastustivat. Vallankumouksellisena tunnetun Abbé Henri Grégoiren erottaminen edustajainkamarin jäsenyydestä synnytti Ranskassa poliittisen kriisin, jonka seurauksena Decazes tuli syksyllä 1819 pääministeriksi. Hänen kautensa jäi kuitenkin lyhyeksi. Berryn herttuan salamurha helmikuussa 1820 sai ultrarojalistit hyökkäämään uudelleen Decazes'ta vastaan ja hänen oli erottava muutamaa päivää myöhemmin. Eron vastentahtoisesti hyväksynyt kuningas Ludvig XVIII palkitsi hänet herttuan arvolla ja nimitti hänet lähettilääksi Englantiin.


title: Élie Decazes

text: Vuodesta 1821 Decazes toimi parlamentin ylähuoneen eli päärien kamarin jäsenenä, jossa hän arvosteli kuningas Kaarle X:n taantumuksellista politiikkaa. Hän tuki vuoden 1830 heinäkuun vallankumousta. Decazes johti Aveyronin alueen hiili- ja terästeollisuuden perustamista ja alueen keskuskaupunki nimettiin hänen kunniakseen Decazevilleksi vuonna 1829.


title: Élie Decazes

text: Élie Decazes’n poika oli Louis Decazes, joka toimi Ranskan ulkoministerinä 1873–1877.


title: Smoke

text: Smoke on Wayne Wangin ohjaama yhdysvaltalainen draamaelokuva, joka sai ensi-iltansa vuonna 1995. Elokuvan pääosia näyttelevät Harvey Keitel ja William Hurt. Elokuva sijoittuu New Yorkin Brooklyniin, missä päähenkilö pitää tupakkakauppaa. Elokuvan käsikirjoittanut kirjailija Paul Auster mainitaan joissakin lähteissä myös toiseksi ohjaajaksi Wangin ohella.


title: Smoke

text: Paul Auster ja Wayne Wang ohjasivat "Smokelle" vielä samana vuonna ensi-iltansa saaneen jatko-osan "Blue in the Face", jossa esiintyvät samat näyttelijät. Improvisoituihin tilanteisiin perustuva elokuva kuvattiin viidessä päivässä.


title: Jarno Heikkinen

text: Jarno Heikkinen (s. 11. joulukuuta 1980 Savonlinna) on suomalainen jääkiekkoerotuomari. Hän aloitti SM-liigan päätuomarina kaudella 2010–2011. Vuonna 2005 tuomaroinnin aloittanut Heikkinen valittiin Mestiksen parhaaksi tuomariksi vuonna 2010.


title: Jarno Heikkinen

text: Pelaajaurallaan Heikkinen pelasi neljä kautta kaukalopalloliigassa, jonka jälkeen hän palasi jääkiekon pariin ja pelasi Suomi-sarjaa SaPKossa.


title: Marko Kovanen

text: Marko Kovanen (s. 30. syyskuuta 1977) on mikkeliläinen jääkiekkoerotuomari. Hän aloitti SM-liigan päätuomarina kaudella 2012–2013.


title: Näkymättömät kahleet

text: Näkymättömät kahleet () on Hall Bartlettin ohjaama, tuottama ja käsikirjoittama yhdysvaltalainen psykologinen draamaelokuva, joka sai ensi-iltansa vuonna 1963. Draaman pääosissa ovat Joan Crawford, Robert Stack, Polly Bergen ja Janis Paige. "Näkymättömät kahleet" kertoo psykiatrisesta sairaalasta.


title: Näkymättömät kahleet

text: "Näkymättömät kahleet" perustuu Dariel Telferin romaaniin "The Caretakers" (1959), jonka pohjalta Henry F. Greenberg, ohjaaja Bartlett ja Jerry Paris mukauttivat käsikirjoituksen. Bartlett ja Paris olivat myös tehneet pohjustavan tarinan romaanista käsikirjoitusta varten. Hall Bartlett Productions toimi elokuvan tuotantoyhtiönä ja United Artists jakelijana.


title: Näkymättömät kahleet

text: "Näkymättömät kahleet" sai muun muassa Oscar-ehdokkuuden ja kolme Golden Globe -ehdokkuutta vuonna 1964.


title: Näkymättömät kahleet

text: Joan Crawford on sanonut, että hän hyväksyi roolin elokuvassa, koska hän piti tarinaa "kiinnostavana". Crawford auttoi elokuvan kuvauksien aikana ikääntyvää ja huonokuntoista veteraaninäyttelijää Herbert Marshallia hänen repliikkien muistamisessa ja muutenkin elokuvaa kuvatessa. Marshall ja Crawford olivat myös ystäviä keskenään. "Näkymättömät kahleet" jäikin Marshallin toiseksi viimeiseksi elokuvaksi. "Näkymättömät kahleet" oli Virginia Munshinin ensimmäinen ja viimeinen elokuva. Hän kuoli aivoverenvuotoon vain 30-vuotiaana 8. heinäkuuta vuonna 1962.


title: Näkymättömät kahleet

text: Jerry Paris tekee elokuvassa cameoroolin ohikulkijana, johon Lorna (Polly Bergen) törmää kadulla.


title: Näkymättömät kahleet

text: "Näkymättömät kahleet" sai ensi-iltansa Yhdysvalloissa New Yorkissa 21. elokuuta vuonna 1963. Suomessa elokuva julkaistiin 27. elokuuta vuonna 1965. Isossa-Britanniassa elokuvaa levitettiin nimellä "Borderlines".


title: Näkymättömät kahleet

text: Vaikka elokuva saikin joitakin negatiivisia arvosteluja, elokuva tuotti yli kolme miljoonaa dollaria maailmanlaajuisesti; "Näkymättömät kahleet" pääsi "Variety"-lehden vuoden 1963 menestyneimpien elokuvien listalle sijalle 57. Pelkästään Yhdysvalloissa elokuva tuotti vähän yli kaksi miljoonaa dollaria.


title: Näkymättömät kahleet

text: Metro-Goldwyn-Mayer julkaisi "Näkymättömät kahleet" DVD:lle 15. huhtikuuta 2010 ja 15. tammikuuta 2011. VHS:lle elokuva oli julkaistu 3. joulukuuta vuonna 1996.


title: Cesare Zavattini

text: Cesare Zavattini (20. syyskuuta 1902 Luzzara, Italia – 13. lokakuuta 1989 Rooma, Italia) oli italialainen kirjailija, taiteilija, elokuvakäsikirjoittaja ja -teoreetikko. Hänen yhteistyökumppaninsa oli pitkään ohjaaja Vittorio De Sica, jolle Zavattini käsikirjoitti useita elokuvia.


title: Cesare Zavattini

text: Zavattini työskenteli hetken toimittajana, mutta muutettuaan 1930 Milanoon hän julkaisi ensimmäisen kirjansa, nimeltään "Parliamo tanto di me". Se menestyi kohtuullisen hyvin, ja Zavattini kirjoitti tämän jälkeen muitakin teoksia. Elokuva-alalle Zavattini siirtyi 1935, jolloin hän käsikirjoitti seuraavana vuonna ilmestyneen Mario Camerinin elokuvan "Darò un milione". Hänen seuraaviin töihinsä kuuluu muun muassa Alessandro Blasettin ohjaama "Quattro passi fra le nuvole". Zavattinin pitkä yhteistyö Vittorio De Sican kanssa alkoi elokuvalla "Lapset katsovat meihin" (1943).


title: Cesare Zavattini

text: Zavattinin ja De Sican yhteistyö tuotti muutamia neorealistisen elokuvan klassikkoina pidettyjä teoksia, kuten "Sciuscià – viattomat" (1946), "Polkupyörävaras" (1948), "Milanon ihme" (1951) ja "Umberto D. – elämän vanki" (1952). Zavattini oli myös neorealistisen elokuvan tunnetuin teoreetikko ja kirjoitti 1940-luvun lopussa ja 1950-luvun alussa neorealistisesta elokuvasta. Hän toi ideoitaan esille erityisesti usiden ohjaajien ohjaamissa episodielokuvissa "L’amore in città", "Meidän naisemme" (1953), "Italiatar ja rakkaus" (1961) ja "I misteri di Roma" (1963), jotka eivät kuitenkaan menestyneet Zavattinin toivomalla tavalla. Zavattini jatkoi yhteistyötä De Sican kanssa vielä neorealistisen kaudenkin jälkeen, ja heidän elokuviaan ovat myös "Napolin kultaa" (1954), "Katto" (1956), "Kaksi naista" (1960), "Il boom" (1963), "Finzi Continin puutarha" (1970), "Lo chiameremo Andrea" (1972) ja "Una breve vacanza" (1973).


title: Cesare Zavattini

text: Zavattini teki elokuvia myös muiden kuin De Sican kanssa. Hänen muihin elokuviinsa kuuluvat Blasettin ohjaama "Prima comunione" (1950), Luciano Emmerin "Elokuinen sunnuntai" (1950) ja Luchino Viscontin "Bellissima" (1951). Zavattini oli huomattavan arvostettu Italiassa, ja hän toimikin useiden vuosien ajan Kansallisen elokuvakäsikirjoittajen liiton johtajana. Vaikka Zavattini teki pitkän ja monipuolisen elokuvauran, hän ohjasi itse vain yhden elokuvan, vuonna 1981 valmistuneen "La veritàaaan".


title: Sigurd von Numers

text: Sigurd Waldemar von Numers (20. maaliskuuta 1903 Viipuri – 25. toukokuuta 1983 Helsinki) oli suomalainen diplomaatti. Hänelle myönnettiin pääkonsulin arvonimi vuonna 1944 sekä erikoislähettilään ja täysivaltaisen ministerin arvonimi vuonna 1961.


title: Sigurd von Numers

text: Von Numers valmistui lakitieteen kandidaatiksi vuonna 1927, väitteli tohtoriksi vuonna 1928 ja sai varatuomarin arvon 1929. Hän aloitti ulkoministeriön palveluksessa vuonna 1927 ja palveli aluksi Berliinin, Tukholman ja Washingtonin lähetystöissä. Hänet nimitettiin 1939 ministeriön jaostopäälliköksi ja 1943 apulaisosastopäälliköksi. Sotien jälkeen von Numers oli 1945–1949 lähetystöneuvoksena Washingtonissa ja 1949–1954 ulkoministeriön oikeudellisen osaston päällikkönä. Sen jälkeen hän oli Ottawassa Suomen asiainhoitajana 1954–1959, New Delhissä lähettiläänä 1959–1960 ja suurlähettiläänä 1960–1961, uudelleen ulkoministeriön oikeudellisen osaston päällikkönä 1961–1964 ja viimeksi suurlähettiläänä Haagissa 1964–1970.


title: Sigurd von Numers

text: Ollessaan 1930-luvulla Tukholmassa lähetystösihteerinä von Numers sekaantui niin sanottuun Maydell-juttuun muun muassa myöntämällä Nansen-passin Suomeen epäilyttävää elokuvaa tekemään halunneelle Saksassa asuvalle entiselle Venäjän kansalaiselle, paroni Frederich Karl Viktor von Maydell-Felksille (s. 1899)


title: Sigurd von Numers

text: Sigurd von Numersin isä oli professorin arvon saanut lääkäri Gustaf von Numers. Von Numersin puoliso oli Eleni Sundwall, professori Johannes Sundwallin tytär. Heidän pojastaan Sigurd Johan von Numersista (s. 1934) tuli lääkäri.


title: Menestyksen huuma

text:
Menestyksen huuma ("Sweet Smell of Success") on yhdysvaltalainen elokuva vuodelta 1957. Brittiläisen Alexander Mackendrickin ohjaama elokuva perustuu Ernest Lehmanin pienoisromaaniin.
Newyorkilaisen sanomalehden kyyninen ja vallanhaluinen kolumnisti J. J. Hunsecker (Burt Lancaster) käyttää suurta valtaa julkisuuden henkilöiden maineen parantamiseksi tai pilaamiseksi. Kun hänen pikkusisarensa avioituu jazzkitaristin kanssa, tarvitaan likaisten töiden tekijää. Taitavan manipuloijan neuroottinen apulainen on lehdistöagentti Sidney Falco (Tony Curtis).
Elokuva valittiin vuonna 1993 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Menestyksen huuman" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Apoteket Lejonet (Malmö)

text: Apoteket Lejonet tai Teschläinen palatsi () on yksi Malmön kaupungin merkittävimmistä 1800-luvun kertaustyylien aikakauden rakennuksista. Stortorget-torin laidalla sijaitseva rakennus edustaa uusrenessanssia, ja sen rakennutti apteekkari John Tesch vuonna 1896. Rakennuksessa sijaitsevan Apoteket Lejonet -apteekin juuret ovat 1500-luvulla.


title: Apoteket Lejonet (Malmö)

text: Vanhin tunnettu kuninkaallinen privilegiokirje, joka myönnettiin malmöläiselle apteekkarille, on peräisin vuodelta 1571. Sen laati kuningas Fredrik II. Kyrkogatan-kadun varrella sijaitsevan kaupunginapteekin omisti 1600- ja 1700-luvuilla saksalainen Dietrichin apteekkarisuku, ja apteekkia kutsuttiinkin tuolloin ”dietrichläiseksi apteekiksi” (Dietrichska Apoteket). Vuonna 1731 kaupunkiin avattiin uusi apteekki, ja jotta apteekit erotettaisiin toisistaan, niille annettiin omat eläinsymbolinsa. Uutta apteekkia symboloi kotka, ja dietrichläisen apteekin symboliksi tuli leijona ().


title: Apoteket Lejonet (Malmö)

text: Vuonna 1896 apteekkari John Tesch päätti rakennuttaa Apoteket Leijonetille uuden toimipaikan Stortorget-torin itälaidalle. Uusi apteekki varustettiin isoilla näyteikkunoilla, ja myös yläkerrasta pyrittiin tekemään mahdollisimman näyttävä. Rakennuksen koristuksiin kuuluu muun muassa Teschiä itseään kuvaava koristeveistos. Niin apteekin kuin asuinkerroksenkin muotoilusta tuli loistelias sekä ulkoa että sisältä. Rakennuksessa on myös hissi Teschin ylelliseen asuntoon, mikä oli tuohon aikaan hyvin harvinaista.


title: Apoteket Lejonet (Malmö)

text: Apteekin rakentamisen aikoihin Apoteket Lejonetia pidettiin yhtenä Euroopan kaikkein suurimmista apteekeista, lähes yhtä isona kuin Moskovan keisarillista apteekkia.


title: Apoteket Lejonet (Malmö)

text: Tesch lopetti apteekkarin työt 16 vuoden uran jälkeen ja siirtyi pankkialalle. Hänestä tuli myöhemmin myös Malmön Hippodromen-teatterin tärkeä liikkeellepaneva voima. Yksi apteekin uusista omistajista oli Teschin sisarenpoika Hjalmar Andersson-Tesch.


title: Tounan

text: Tounan () on taajama Karjalan tasavallan Lahdenpohjan piirin Hiitolan kunnassa Venäjällä. Se sijaitsee 14 kilometriä Hiitolan taajamasta luoteeseen. Asukkaita on 545 (vuonna 2011).


title: Tounan

text: Talvi- ja jatkosotaan saakka Suomeen kuuluneen Hiitolan kunnan alueella sijaitseva taajama on perustettu entisen Karjalan työlaitoksen paikalle. Sen nimitys perustuu Laatokan rannalla sijainneen Tounaan kylän asutus- ja metsäpalstaan. Neuvostoaikana siellä toimi karjatila. Palveluihin kuuluvat lastentarha, peruskoulu, kirjasto ja lääkintäasema.


title: Robbie Rogers

text: Robbie Rogers (s. 12. toukokuuta 1987) on yhdysvaltalainen jalkapalloilija.


title: Robbie Rogers

text: Hän edusti suurimman osan urastaan Pohjois-Amerikan MLS-liigassa pelaavaa Columbus Crew'n joukkuetta. Rogers pelasi myös Hollannissa ja Englannissa. Yhdysvaltain maajoukkueessa hän esiintyi 18 kertaa.


title: Robbie Rogers

text: Robbie Rogers lopetti ammattilaisuransa helmikuussa 2013. Hän kertoi brittiläisen The Guardian -lehden haastattelussa halunneensa julkistaa homoseksuaalisuutensa, eikä katsonut sen jälkeen voivansa enää jatkaa pelaamista.


title: Robbie Rogers

text: Myöhemmin samana vuonna Rogers päätti kuitenkin jatkaa uraansa, ja pelaa vuodesta 2013 lähtien Los Angeles Galaxyssä.


title: Yksinäinen ratsastaja (Lucky Luke -albumi)

text: Yksinäinen ratsastaja on Achden kuudes Suomessa julkaistu Lucky Luke -sarjakuva. Sarjakuva julkaistiin Ranskassa ennen joulua 2012 ja Suomeessa maaliskuun 2013 lopussa.


text: Daltonin Veljekset riitaantuvat jä lähtevät eri tielle etsimään kukin omaa onneaan. Sen jälkeen Lucky Lukelle on tiedossa paljon hankaluuksia.


title: Taistelu Algeriasta

text: Taistelu Algeriasta on Gillo Pontecorvon ohjaama elokuva vuodelta 1965. Elokuva kertoo Algerian sodasta sen algerialaisen johtohahmon Alin näkökulmasta. Algerian hallitus tuki tämän poliittisesti latautuneen elokuvan tuotantoa.


title: Taistelu Algeriasta

text: "The New York Timesin" kriitikot valitsivat "Taistelun Algeriasta" vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2018 BBC:n kansainvälinen asiantuntijaraati äänesti sen kaikkien aikojen 20 parhaan ei-englanninkielisen elokuvan joukkoon.


title: Generation X

text: Generation X (tunnetaan myös nimellä Gen X) oli englantilainen punk rock -yhtye, joka on perustettiin Lontoossa vuonna 1976. Perustajajäseniä olivat Billy Idol, Tony James ja John Towe.


title: Taistelu Chilestä

text:
Taistelu Chilestä on Patricio Guzmánin ohjaama kaksi- tai kolmeosainen dokumenttielokuva vuodelta 1975, 1976 ja 1998.
Guzman kuvasi kaksi ensimmäistä osaa 1970-luvulla kun Chilessä tapahtui vallankaappaus. 20 vuotta myöhemmin hän kuvasi kolmannen elokuvan selvittäen mitä ihmiset muistivat tuolloisista tapahtumista.


title: Shiver Games

text: Shiver Games on vuonna 2010 perustettu suomalainen pelialan yritys. Shiver Gamesin ensimmäisen pelin Luciuksen julkaisi 2012 Lace Mamba Global. Shiver Games sijaitsee Helsingissä, ja se työllistää kolme henkilöä. Kaikki työntekijät ovat valmistuneet Outokummun pelikoulusta.


title: Shiver Games

text: Shiver Games kehittää uutta peliä, josta ei ole julkisuuteen annettu sen enempää tietoa.


title: Viirikehrääjät

text: Viirikehrääjät ("Macrodipteryx") oli kehrääjälintusuku, joka kuului kehrääjien heimoon. Viirikehrääjiin kuului kaksi lajia.


title: Viirikehrääjät

text: 2000-luvulla tehtyjen fylogeneettisten tutkimusten perusteella suvun lajit ovat siirretty kehrääjien sukuun ("Caprimulgus"), vaikka viirikehrääjillä onkin selkeitä morfologisia eroja muiden kehrääjien kanssa.


title: Jules Ferry

text: Jules François Camille Ferry (5. huhtikuuta 1832 Saint-Dié – 17. maaliskuuta 1893 Pariisi) oli ranskalainen poliitikko ja valtiomies kolmannen tasavallan alkuaikoina. Hän toimi Ranskan pääministerinä vuosina 1880–1881 sekä 1883–1885 ja ulkoministerinä 1883–1885. Ferry muistetaan koululaitoksen uudistajana, laïcitén kannattajana sekä Ranskan siirtomaavallan laajentana. Hänen poliittinen uransa kaatui Tonkin-kriisinä tunnettuun tapaukseen maaliskuussa 1885.


title: Jules Ferry

text: Ferry kouluttautui isänsä tavoin lakimieheksi ja aloitti uransa oikeuslaitoksen palveluksessa Pariisissa vuonna 1855. Hän tuli pian tunnetuksi toisen keisarikunnan terävänä kriitikkona, varsinkin vuosina 1867–1869 "Le Temps" -sanomalehdessä julkaisemissaan artikkeleissa, joissa hän arvosteli paroni Haussmannin johtamaa Pariisin hallintoa. Hänet valittiin Pariisista vuonna 1869 lainsäätäjäkuntaan eli parlamentin alahuoneeseen. Ranskan–Saksan sodan aikana Ferry toimi Seinen departementin prefektinä ja marraskuussa 1870 hänet nimitettiin Pariisin pormestariksi. Yrittäessään hallinnoida saarrettua ja nälästä kärsivää pääkaupunkia hän sai lempinimen "Ferry-la-Famine" (”nälkä-Ferry”). Pariisin kommuunin aikana hän joutui pakenemaan yritettyään ensin puolustaa kaupungintaloa viimeiseen asti kommunardeja vastaan. Pian kommuunin kukistamisen jälkeen Ferry joutui eroamaan virastaan.


title: Jules Ferry

text:
Vuosina 1872–1873 Ferry oli ministerinä Kreikassa, mutta palasi sitten Ranskaan. 1870-luvulla hän oli edustajainkamarin jäsenenä ja kuului presidentti Patrice MacMahonia ja oikeistohallituksia vastustaneeseen tasavaltalaiseen oppositioon. Tasavaltalaisten päästyä valtaa hän toimi vuodesta 1879 alkaen useissa ministerinviroissa, mukaan lukien kahdesti pääministerinä. Ferryn tärkeimpänä saavutuksena pidetään koulujärjestelmän uudistamista, joka toi Ranskaan kaikille pakollisen, ilmaisen ja ei-kirkollisen opetuksen. Uudistuksen merkittävin osa toteutui vuonna 1882 säädetyllä lailla. Myös ylin opetushallinto uudistettiin. Ferryn ensimmäinen hallitus toteutti myös eräitä muita kirkon vallan vähentämiseen tähdänneitä uudistuksia: jesuiitat ja muut sellaiset kirkolliset kongregaatiot, joiden toimintaa ei oltu turvattu vuoden 1801 Ranskan ja pyhän istuimen välisessä konkordaatissa lakkautettiin ja niiden jäseniä kiellettiin toimimasta opettajina tai rehtoreina. Tämä johti muun muassa jesuiittakoulujen lakkauttamiseen. Lisäksi uskonnonopetus korvattiin valtion kouluissa ”moraali- ja kansalaiskasvatuksella”. Oikeisto vastusti koulu-uudistuksia jyrkästi parlamentin molemmissa kamareissa ja Ferry sai niiden seurauksena papiston vihat päälleen.
Ferry onnistui myös muutamien muiden poliitikkojen kanssa aikaansaamaan Ranskan siirtomaaimperiumin merkittävän laajentamisen uusin valloituksin. Näin hankittuihin alueisiin kuuluivat Tunisia (1881), Tonkinin ja Annamin alueet Vietnamissa (1883), Madagaskar (1885) sekä Ranskan Kongo (1884–1885). Valloituspolitiikka ei juuri saanut tukea kansalaisilta ja Tonkinin valloitukseen liittyneet ongelmat johtivat lopulta Ferryn toisen hallituksen kaatumiseen. Maaliskuun lopussa 1885 saapuneet tiedot ranskalaisten perääntymisestä Lạng Sơnissa johtivat edustajainkamarissa radikaalien masinoimaan epäluottamuslauseeseen hallitukselle kahta päivää myöhemmin. Pääansion hallituksen kaatamisesta katsotaan kuuluneen Georges Clemenceaulle, joka vastusti resurssien tuhlaamista siirtomaavalloituksiin. Kiinan kanssa onnistuttiin tosin neuvottelemaan Ranskalle edullinen rauhansopimus, mutta se ei enää pelastanut Ferryn hallitusta. Ferry ajautui Tonkin-kriisin seurauksena myös henkilökohtaiseen epäsuosioon, mutta pysyi kuitenkin vaikutusvaltaisena poliitikkona maltillisten tasavaltalaisten puolueessa. Hän esiintyi valtaa tavoitelleen kenraali Georges Boulangerin vastustajana. Vuonna 1887 Ferry oli puolueensa ehdokkaana presidentiksi, mutta vetäytyi vapaaehtoisesti vaalista kompromissiehdokas Sadi Carnot’n hyväksi, jonka myös radikaalit hyväksyivät.


title: Jules Ferry

text: Ferry vetäytyi 1880-luvun lopussa päivänpolitiikasta ja kirjoitti siirtomaapolitiikkaansa puolustaneen teoksen "Tonkin et la mére-patrie" (1890). Ferry valittiin vielä vuonna 1891 senaattiin Vosgesista ja helmikuussa 1893 hänestä tuli senaatin puheenjohtaja. Hän kuoli pian sen jälkeen haavoihin, jotka oli saanut aiemmin erään mielipuolen ammuttua häntä.


title: Käännekohta

text: Käännekohta ("The Turning Point") on vuonna 1977 valmistunut elokuva. Elokuvan pääosissa ovat Anne Bancroft, Shirley MacLaine sekä Mihail Baryšnikov. Elokuvan ohjasi Herbert Ross ja kirjoitti Arthur Laurents. Kyseessä on romanttinen draama, jossa balettitanssijan tytär haluaa seurata äitinsä jalanjälkiä.


title: Käännekohta

text: Elokuva sai peräti 11 Oscar-ehdokkuutta, mutta ei voittanut yhtään. Elokuva Häivähdys purppuraa on toinen elokuva, jolla on yhtä monta ehdokkuutta ilman voittoa. "Käännekohta" voitti kuitenkin kaksi Golden Globea parhaasta ohjauksesta (Herbert Ross) ja parhaasta draamaelokuvasta.


title: Käännekohta

text: "Käännekohta" oli balettitanssijana tunnetun Baryšnikovin ensimmäinen elokuva. Hän oli ehdokkaana parhaan sivuosan Oscar-palkintoon.


title: Nousia Venäläinen

text: Nousia Venäläinen eli Nousia Karjalainen eli Nousia Ryds eli Nousia Ryssä oli 1500-luvulla elänyt henkilö. Hän on luultavasti ollut Käkisalmen läänistä peräisin ollut karjalainen. Hän esitti selonteon karjalaisten silloisista kauppateistä, jotka kulkivat Käkisalmesta Pielisjärvelle ja edelleen Ouluun ja toiseen suuntaan Vienanmerelle. Hän esitti sen kuninkaan asiamiehelle Jaakko Teitille. Selostus on julkaistu teoksessa "Jaakko Teitin valitusluettelo Suomen aatelistoa vastaan vuosilta 1555–1556" (1894).


title: Nousia Venäläinen

text: Reittiä kutsutaan joskus Nousian Reitiksi. Reitti oli pääasiassa vesireitti. Esimerkiksi Käkisalmesta Ouluun oli matkaa 115 peninkulmaa eli noin 690 kilometriä, josta vesitien osuus oli 91 peninkulmaa. Lieksanjoen reitin itään Vienanmerelle on arvioitu olleen talvitien, sillä koskinen Lieksanjoki ei ollut kovin kulkukelpoinen. Ruotsin vaikutus ei Nousian mukaan näkynyt esimerkiksi Pielisen seudulla. vaan alkoi vasta Vuokatin jälkeen Nuasjärvellä.


title: Nousia Venäläinen

text: Reittien laadusta on kuitenkin vuosikymmenien mittaan esitetty erilaisia näkemyksiä. Tielaitoksen 200-vuotishistorissa esitetään esimerkiksi, että käsitys vesireittien ensisijaisuudesta olisi romantisointia.


title: Sikorsky S-92

text: Sikorsky S-92 on Sikorsky Aircraftin valmistama kaksimoottorinen kuljetushelikopteri, jota valmistetaan sotilas- ja siviilikäyttöön. S-92 malli kehitettiin S-70 mallin pohjalta, ja se käyttää osittain samoja osia kuin S-70, kuten lennon ohjaus ja roottorijärjestelmä.


title: Sikorsky S-92

text: H-92 Superhawk on armeijan käyttöön suunnattu versio S-92sta, ja sillä voi kuljettaa 22 sotilasta. H-92sta voi käyttää myös mm. etsintätehtäviin tai VIP-kuljetuksiin.S-91A on siviiliversio, ja siitä on olemassa useita eri versioita. Helikopterista on saatavilla 19 -paikkainen matkustajaversio, sekä kuljetusversio jossa on 22 paikkaa ja takana ramppi. Helikopterin sisätilaa voidaan käyttää myös kolmen LD3 -rahtikontin kuljettamiseen.


title: Sikorsky S-92

text: H-92 Superhawk on armeijan käyttöön tarkoitettu versio S-91 helikopterista. Siinä on tehokkaammat moottorit ja fly-by-wire ominaisuus. Siitä on olemassa myös etsintätehtäviin tarkoitettu muunnos.


title: Sikorsky S-92

text: Toukokuussa 2014 Sikorsky sai 1,2 miljardin USD sopimuksen kehittää Yhdysvaltain johdon kuljetukseen käytettävä helikopteri. Helikopteri pohjautuu S-92 malliin, mutta siinä on VIP-sisustus ja armeijatason varustus. Vuoteen 2017 mennessä Yhdysvallat ottaa käyttöön kuusi helikopteria ja vielä 17 helikopterin tuotannon suunnitellaan alkavan vuonna 2020.


title: Sikorsky S-92

text: Tällä hetkellä kehityksessä oleva versio, joka tulee Kanadan asevoimien käyttöön.


title: Tim Wallace

text: Tim Wallace (s. 6. elokuuta 1984 Anchorage, Alaska, Yhdysvallat) on yhdysvaltalainen jääkiekkoilija, pelipaikaltaan laitahyökkääjä. Hän edustaa SHL-seura Örebro HK:ta.


title: Tim Wallace

text: Wallace pelasi uransa alussa kaksi kautta Yhdysvaltain U18-joukkueessa. Kaudeksi 2002–2003 hän siirtyi NCAA:n Notre Damen yliopistoon, jota edusti neljä kautta. Kaudet 2006–2011 Wallace pelasi AHL-seura Wilkes-Barre/Scranton Penguinsissa lukuun ottamatta 19 ECHL-ottelua Wheeling Nailersissa kaudella 2006–2007 ja 24 NHL-ottelua Pittsburgh Penguinsissa kausilla 2008–2009, 2009–2010 ja 2010–2011. Hän debytoi NHL:ssä 10. joulukuuta 2008 New Jersey Devilsiä vastaan.


title: Tim Wallace

text: Kaudeksi 2011–2012 Wallace siirtyi New York Islandersiin, jonka paidassa pääsi pelaamaan 31 ottelua. Farmijoukkue Bridgeport Sound Tigersissa hän pelasi 24 ottelua tehopistein 9+11=20. Helmikuussa 2012 Wallace siirtyi Tampa Bay Lightningiin, jonka paidassa teki ensimmäisen NHL-maalinsa 3. maaliskuuta 2012 Carolina Hurricanesia vastaan. Hän pelasi loppukauden aikana Lightningissa 18 ottelua tehopistein 3+5=8. Kaudeksi 2012–2013 Wallace siirtyi Carolina Hurricanesiin.


title: Espanjan maa

text: Espanjan maa () on yhdysvaltalainen dokumenttielokuva vuodelta 1937. Sen ohjasi Joris Ivens, ja selostajana toimi kirjailija Ernest Hemingway. Hemingway myös kirjoitti selostustekstin ja auttoi elokuvan rahoituksen hankkimisessa.


title: Markel Bergara

text: Markel Bergara Larrañaga (s. 5. toukokuuta 1986 Elgoibar, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Getafea ja on pelipaikaltaan puolustava keskikenttäpelaaja.


title: Markel Bergara

text: Bergara on Real Sociedadin kasvatti. Ennen ensiesiintymistään edustusjoukkueessa hän pelasi kaudet 2005–2006 ja 2006–2007 lainasopimuksilla Sociedad Deportiva Eibarissa ja Unión Deportiva Vecindariossa.


title: Markel Bergara

text: 4. syyskuuta 2007 Bergara pelasi ensimmäisen ottelunsa edustusjoukkueessa, kun Real Sociedad kohtasi Unión Deportiva Las Palmasin Copa del Reyssä. Sarjaotteluita hänelle kertyi ensimmäisen kauden aikana vain yhteensä neljä kappaletta.


title: Fiat 1800 ja 2100

text: Fiat 1800 ja 2100 ovat Fiatin vuosina 1959–1968 valmistamia henkilöautomalleja.


title: Fiat 1800 ja 2100

text: Mallien tuotanto aloitettiin vuonna 1959. Automallin moottori oli suora kuusisylinterinen bensiinimoottori (R6). Sarjassaan auto sijoittui edustusluokkaan. Myöhempi tuotantomallin korvaaja oli Fiat 2300.


title: Fiat 1800 ja 2100

text: Moottorin kuutiotilavuus oli perusmallissa 1 795 kuutiosenttimetriä. Teho siinä oli 85 hevosvoimaa kierrosluvun ollessa 5 000 r/min. Polttoaineen keskikulutus oli 11 litraa/100 km. Autoon mahtui viisi henkilöä ja omamassa oli 1 230 kilogrammaa.


title: Fiat 1800 ja 2100

text: Auton enimmäisnopeus oli Fiat 1500:aa pienempi, ollen kokoluokalleen vaatimattomat 140 km/h.


title: Stromboli (elokuva)

text: Stromboli on Roberto Rossellinin ohjaama neorealistinen elokuva vuodelta 1949. Se oli ensimmäinen elokuva, jossa Ingrid Bergman työskenteli Rossellinin kanssa. Myöhemmin he tekivät yhdessä myös elokuvat "Europa ’51" (1952) ja "Matka Italiassa" (1954), jotka "Strombolin" tavoin käsittelevät henkistä kriisiä.


title: Stromboli (elokuva)

text: Rosselini ja Bergman rakastuivat kuvausten aikana, mikä aiheutti skandaalin, sillä kumpikin oli tahollaan naimisissa. Rossellini oli alkujaan ajatellut naispääosaan silloista naisystäväänsä Anna Magnania. Jopa Yhdysvaltojen senaatti tuomitsi Rossellinin ja Bergmanin suhteen. Skandaali vaikutti elokuvan vastaanottoon, mutta sitä on ylistetty myöhemmin.


title: Stromboli (elokuva)

text: Bergman esittää liettualaista Karinia, joka on päätynyt sotapakolaisena Italiaan. Hän ei saa haluamaansa Argentiinan viisumia, mutta kalastaja Antonio kosii häntä pakolaisleirin piikkilankojen yli. Karin tarttuu tilaisuuteen, menee Antonion kanssa naimisiin ja muuttaa miehen kotikylään Strombolin tulivuorisaarelle. Hän ei kuitenkaan sopeudu uskonnollisen kalastajakylän ankeisiin oloihin.


title: Yrjö Tikka

text: Yrjö Aleksanteri Tikka (25. elokuuta 1898 Viipuri – 3. elokuuta 1973 Helsinki) oli Suomen Puolustusvoimien upseeri ja eversti evp.


title: Yrjö Tikka

text: Tikan vanhemmat olivat Paavo Tikka ja hänen puolisonsa Maria o.s. Himanen. Tikka kävi Viipurin upseerikokelaskurssin vuonna 1918, Kadettikoulun 1924–1925 sekä Sotakorkeakoulun 1933–1935 (ye-upseeri 1938). Talvisodassa hän palveli Kannaksen armeijan esikunnassa, jatkosodassa aluksi Karjalan armeijan sekä Aunuksen ryhmän esikunnassa. JR 8:aa hän komensi vuosina 1942–1944. Hän johti Rovaniemen sotilaspiiriä 1944–1946 ja Porin sotilaspiiriä 1946–1948. Hän oli 3. divisioonan esikuntapäällikkö vuodet 1948–1949. Tikka komensi JR 7:ää 1949–1951. Hän erosi vakinaisesta palveluksesta vuonna 1951. Tämän jälkeen hän työskenteli Töölön yhteislyseossa 1953–1963 voimistelun ja terveysopin tuntiopettajana.


title: Yrjö Tikka

text: Tikan puoliso oli Martta Kirsti Inkeri Wennström ja heille syntyi kolme lasta, joista Olli Tikka (s. 1923) on eversti ja Juha Tikka (s. 1929, k. 2001) oli kontra-amiraali.


title: Yrjö Tikka

text: Tikka ylennettiin vänrikiksi 1919, luutnantiksi 1922, kapteeniksi 1926, majuriksi 1935, everstiluutnantiksi 1940 ja everstiksi 21. joulukuuta 1943.


title: Ronnie Ray Smith

text: Ronald Ray ”Ronnie Ray” Smith (28. maaliskuuta 1949 Los Angeles, Kalifornia – 31. maaliskuuta 2013 Los Angeles, Kalifornia) oli yhdysvaltalainen pikajuoksija, olympiavoittaja ja 100 metrin juoksun sekä 4×100 metrin juoksun maailmanennätyksien haltija.


title: Ronnie Ray Smith

text: Smith juoksi Yhdysvaltain olympiakultaa maailmanennätysajalla voittaneen pikaviestijoukkueen kolmannen osuuden loppukilpailussa Méxicossa 1968. Aikaisemmin samana kesänä Smith, Jim Hines ja Charles Greene juoksivat 100 metrillä saman kilpailun kahdessa eri välierässä maailmanennätyksen 9,9 sekuntia käsiajanotolla.


title: Ronnie Ray Smith

text: Smith kuoli Los Angelesissa 31. maaliskuuta 2013, 64-vuotiaana.


title: Tim Brent

text: Tim Brent (s. 10. maaliskuuta 1984 Cambridge, Ontario, Kanada) on kanadalainen jääkiekkoilija, pelipaikaltaan keskushyökkääjä. Hän edustaa KHL-seura Metallurg Magnitogorskia.


title: Tim Brent

text: Brent pelasi uransa alussa neljä kautta OHL:n Toronto St. Michael's Majorsissa. Kaudeksi 2004–2005 hän siirtyi NHL-seura Anaheim Ducksin AHL-farmijoukkueeseen Cincinnati Mighty Ducksiin. Kauden 2005–2006 Brent pelasi AHL:ää Portland Piratesissa, jossa aloitti myös kauden 2006–2007. Hän debytoi NHL:ssä 5. tammikuuta 2007 Columbus Blue Jacketsia vastaan ja teki ensimmäisen NHL-maalinsa 20. helmikuuta 2007 Vancouver Canucksia vastaan. Kauden aikana Brent pelasi Ducksissa 15 ottelua ja farmijoukkueessa 48 ottelua.


title: Tim Brent

text: Seuraavien kolmen kauden aikana Brent pelasi vain neljä NHL-ottelua: kaudella 2007–2008 yhden Pittsburgh Penguinsissa, kaudella 2008–2009 kaksi Chicago Blackhawksissa ja kaudella 2009–2010 yhden Toronto Maple Leafsissa. Kaudella 2007–2008 hän pelasi Penguinsin farmijoukkueessa Wilkes-Barre/Scrantonissa 74 runkosarjaottelua tehopistein 18+43=61 ja 23 pudotuspeliottelua tehopistein 12+15=27. Kaudella 2008–2009 Brent pelasi Blackhawksin farmijoukkueessa Rockford IceHogsissa 64 ottelua tehopistein 20+42=62 ja kaudella 2009–2010 Maple Leafsin farmijoukkueessa Toronto Marliesissa 33 ottelua tehopistein 13+15=28.


title: Tim Brent

text: Kaudella 2010–2011 Brent pelasi Maple Leafsissa ensimmäisen kokonaisen NHL-kautensa; 79 ottelussa hän sai tehopisteet 8+12=20. Kaudeksi 2011–2012 hän siirtyi Carolina Hurricanesiin, jossa pelasi ensimmäisellä kaudellaan 79 ottelua tehopistein 12+12=24 ja toisella kaudellaan 30 ottelua keräten 3 syöttöpistettä.


title: Tim Brent

text: Kaudeksi 2013–2014 Brent siirtyi Torpedo Nižni Novgorodiin, jossa pelasi 18 ottelua tehopistein 3+8=11, jonka jälkeen siirtyi Metallurg Magnitogorskiin, jossa teki runkosarjassa 33 ottelussa tehot 6+12=18


title: Jääkiekon SM-sarjakausi 1967–1968

text: Jääkiekon SM-sarjakausi 1967−1968 oli järjestyksessään 38. SM-sarjakausi. Sarjassa pelattiin 11 joukkueen kaksinkertainen runkosarja, jonka voittaja voitti mestaruuden. Uusina joukkueina sarjaan olivat nousseet Upon Pallo Lahdesta ja Oulun Kärpät. Suurin muutos tapahtui kuitenkin kesällä 1967 kun edellisten kausien menestyneet porilaisseurat RU-38 ja Karhut yhdistyivät Porin Ässiksi. RU-38 oli voittanut mestaruuden edelliskautena, joten hallitseva mestari ei ollut sarjassa pelaamassa. Ässät sijoittui ensimmäisenä kautenaan neljänneksi.


title: Jääkiekon SM-sarjakausi 1967–1968

text: Mestaruuden vei tamperelainen KooVee, hopealle tuli Tampereen Ilves ja pronssia sai TuTo Turusta. TPS ja Kärpät putosivat seuraavaksi kaudeksi Suomensarjaan. SM-sarjaa laajennettiin 12 joukkueeseen seuraavalle kaudelle, joten Suomensarjasta nousi tilalle Rauman Lukko, Savonlinnan Pallokerho ja Vehmaisten Urheilijat.


title: Jääkiekon SM-sarjakausi 1967–1968

text: TPS ja Kärpät putosivat Suomensarjaan. Sarjaan nousivat Rauman Lukko, Savonlinnan Pallokerho ja Vehmaisten Urheilijat.


title: Jerome Robbins

text: Jerome Robbins (11. lokakuuta 1918 New York, New York – 29. heinäkuuta 1998 New York, New York), syntymänimeltään Jerome Rabinowitz, oli yhdysvaltalainen Oscar-palkittu elokuvaohjaaja, koreografi ja kirjoittaja. Hän sai parhaan ohjauksen Oscar-palkinnon elokuvasta "West Side Story" (1961). Hän jakoi palkinnon ohjaaja Robert Wisen kanssa. Robbins ja Wise olivatkin ensimmäiset ohjaajat, jotka jakoivat palkinnon.


title: Jerome Robbins

text: Robbins opiskeli tanssia New Yorkin yliopistossa ja teki ensiesiintymisensä vuonna 1937. Hän liittyi New York City Balletiin vuonna 1948 ja toimi myös sen apulaisjohtajana.


title: Sherlock Holmes (vuoden 2013 televisiosarja)

text: Sherlock Holmes () on syksyllä 2013 julkaistava venäläinen televisiosarja, joka perustuu Arthur Conan Doylen Sherlock Holmes -tarinoihin. Sarjan 16 jaksoa muodostuvat kahdeksasta tarinasta, joista jokainen on jaettu kahteen jaksoon. Osasta tarinoita ei ole aiemmin tehty televisio- tai elokuvasovituksia.


text: Sarjan julkaisemista on viivästyttänyt näyttelijä Andrei Paninin äkillinen kuolema, sillä häneltä jäi kesken roolihahmonsa tohtori Watsonin ääniosuuksien nauhoittaminen.


text: Tapahtumat sijoittuvat 1800-luvun Englantiin. 27-vuotias Sherlock Holmes (Igor Petrenko) tapaa tohtori Watsonin (Andrei Panin) – kokeneen lääkärin, joka on juuri palannut sodasta Afganistanista. Säästääkseen rahaa he päättävät jakaa asunnon Lontoon keskustassa yhdessä rouva Hudsonin kanssa. Useimmista Sherlock Holmes -tulkinnoista poiketen Watson on 15 vuotta Holmesia vanhempi.


text: Watson saa pian selville, että hänen uusi asuintoverinsa on yksityisetsivä, ja huomaa pian joutuvansa mukaan Holmesin johtamaan rikostutkintaan. Kun Watson huomaa Holmesin olevan epätavallisen älykäs ja lahjakas, hän alkaa kirjoittaa tämän etsiväntaidoista lehteen. Hän paljastaa Holmesin ratkaisemat mysteerit koko maailmalle, vaikka usein kaunisteleekin tapahtumia. Holmes polttaa tavallisia savukkeita, mutta Watson keksii käyttää tarinoissa sen sijaan kuuluisaksi tulevaa piippua, koska se vaikuttaa erikoisemmalta. Myöhemmin Watson jopa yrittää suostutella Holmesin polttamaan sitä oikeasti.


text: Kaksikon pyytää yleensä osallistumaan rikostutkintaan Scotland Yardissa työskentelevä tarkastaja Lestrade (Mikhail Boyarsky), joka joutuu usein umpikujaan syyllistä etsiessään. Epätavallisen nerokas salapoliisi ja hänen apulaisensa kohtaavat epätavallisia roistoja, kuten professori Moriartyn (Alexei Gorbunov) ja hurmaavan Irene Adlerin (Lyanka Gryu).


text: Guy Ritchien elokuvan esimerkkiä seuraten Irene Adlerin roolia on laajennettu. Adlerin ja Sherlock Holmesin välinen rakkaustarina on yksi sarjan tärkeimmistä juonikuvioista. Ohjaaja Kavunin mukaan on muutenkin tarkoitus ottaa alkuperäisteoksista motiivit, mutta luoda tarinat muuten lähes tyhjästä.


text:
Suunnitelma uudesta venäläisestä Sherlock Holmes -televisiosarjasta julkistettiin vuonna 2009, vähän ennen Guy Ritchien "Sherlock Holmes" -elokuvan julkaisemista. Ohjaajan ja näyttelijöiden valinta kuitenkin viivästyi, ja sarjan julkaiseminen siirtyi kolmella vuodella. Sarjan virallinen tuotanto alkoi vasta vuonna 2011. Ohjaajaksi valittiin Andrey Kavun, jonka tunnetuin työ on elokuva "Kandagar". Igor Petrenko valittiin Sherlock Holmesin rooliin, Andrei Panin tohtori Watsonin rooliin ja tarkastaja Lestraden rooliin valittiin Mikhail Boyarsky.
Sarjan kuvaaminen aloitettiin syyskuussa 2011 ja se kesti 161 päivää. Viktoriaanista Englantia kuvattiin Venäjällä kahdeksan kuukauden ajan, muun muassa Pietarissa, Viipurissa, Kronstadtissa, Puškinissa, Hatsinassa ja Ivangorodissa. Sarjan muu tuotanto valmistui lokakuun lopulla 2012.


text: Sarja näytetään televisiossa luultavasti vuoden 2013 loppupuolella Rossija 1 -kanavalta.


title: Filmstaden

text: Filmstaden on Ruotsissa Solnan kunnan Råsundassa sijaitseva alue, jossa ovat toimineet Svensk Filmindustrin elokuvastudiot.


title: Filmstaden

text: Alue on rakennettu vuosina 1919–1920, minkä jälkeen siitä tuli yksi Euroopan moderneimmista elokuvastudioista. Filmstadeniin rakennettiin työpajoja, pukeutumistiloja, konttoreita, filmilaboratorio, elokuvien säilytystiloja, varastoja, ravintola ja kaksi suurta kuvausateljeeta. Rakennukset ovat tyyliltään pääosin kansallisromantiikkaa, mutta niissä on piirteitä myös alkavasta 1920-luvun klassisismista. Alue on ollut osa maaseutumaista kulttuurimaisemaa, joten monia ulkokohtauksia on voitu kuvata ympäristössä. 1940- ja 1950-luvuilla Filmstadenin ympärille rakennettiin kerrostaloja ja vanha aita korvattiin betonimuurilla.


title: Filmstaden

text: Filmstadenissa on tehty melkein 400 elokuvaa. Monet ruotsalaiset näyttelijät ja ohjaajat ovat työskennelleet Filmstadenissa. Siellä on tehty esimerkiksi Ingmar Bergmanin, Alf Sjöbergin, Arne Sucksdorffin, Hasse Ekmanin, Jan Troellin, Hans Alfredsonin ja Tage Danielssonin elokuvia. Alueella kuvattuja elokuvia ovat esimerkiksi "Terje Vigen" (1917), "Ajomies" (1920) ja "Erotikon" (1920) sekä ensimmäinen ruotsalainen äänielokuva "Sano se sävelin".


title: Filmstaden

text: 1960-luvulla elokuvia alettiin kuvata enemmän aidoissa ympäristöissä eikä yhtä suurille studioille ollut enää niinkään tarvetta. Siksi vuonna 1969 toiminta siirtyi merkittävästi pienempiin tiloihin Stocksundiin. Viimeisten alueella kuvattujen elokuvien joukossa olivat sisäkohtaukset "Peppi Pitkätossuun" ja Ingmar Bergmanin "Kosketus".


title: Filmstaden

text: Vuonna 2001 Filmstadeniin tehtiin uusi asemakaava. Useimmat kulttuurihistoriallisesti arvokkaat rakennukset suojeltiin, joten niitä ei saa purkaa eikä julkisivuja muuttaa. Osa rakennuksista on purettu uusien rakennusten tieltä.


title: Filmstaden

text: Osa alueesta on muutettu uusiksi asunnoiksi. Niiden rakentaminen aloitettiin vuonna 2003.


title: Filmstaden

text: Filmstadenissa sijaitsee SF:n elokuvateatteri Filmstaden Råsunda ja myös SF:n pääkonttori. Alueella toimivat myös SF:n omistamat AB Filmteknik ja AB Filmlager. Ateljeet olivat vuokrattuina Statens Scenskolalle joitakin vuosia, mutta vuodesta 1971 alkaen tilat ovat olleet Riksteaternin käytössä.


title: Kaiyōmaru

text: Kaiyōmaru () oli vuonna 1865 vesillelaskettu höyrykäyttöinen täystakiloitu sotalaiva ollen ensimmäisiä tyypin edustajia Japanissa.


title: Kaiyōmaru

text: Tokugawa-shōgunaatin hallinto Bakufu tilasi aluksen Alankomaista vuonna 1863 Nederllandsche Handel-Maatschappij'n toimiessa välikätenä. Sen valmisti Cornelis Gips and Sonsin telakka Dordrechtissä kauppasumman ollessa 831 200 guldenia. Vesillelaskettaessa alus oli suurin Alankomaiden telakoilla valmistunut puurunkoinen sotalaiva. Valmistusta valvoi japanilainen Uchida Masaon ja Akamatsu Noriyoshin johtama sotilaslähetystö.


title: Kaiyōmaru

text: "Kaiyōmaru" lähti päällikkönään alankomaalainen meriupseeri J. A. E. Dinaux neitsytmatkalleen Japaniin, jonne se saapui 26. maaliskuuta 1867. Aluksen mukana matkusti japanilainen opiskelija Enomoto Takeaki, joka oli lähetetty viidentoista muun kanssa viideksi vuodeksi Alankomaihin opiskelemaan merenkulkua. Hänestä tuli Japaniin saavuttuaan modernisoidun Bakufun laivaston vara-amiraali () ja "Kaiyōmarusta" tuli hänen lippulaivansa.


title: Kaiyōmaru

text:
Pian aluksen saavuttua vuoden 1867 lopulla syttyi Boshin-sota, jossa keisarin kannattajat taistelivat Bakufun joukkoja vastaan aina vuoteen 1869 saakka. Syyskuussa 1868 Enomoto Takeaki päätti jatkaa taistelua Pohjois-Japanissa Bakufun hallinnolle uskollisten daimioiden avulla ja hän purjehti "Kaiyōmarun" ja seitsemän muun aluksen kanssa Shinagawasta Tokiosta pohjoiseen. Aluksilla oli mukana kourallinen ranskalaisia sotilasneuvonantajia, joiden johtajana oli Jules Brunet. Kapinalliset päätyivät Hokkaidōn saarelle, jossa he perustivat itsenäisen Ezon tasavallan.
"Kaiyōmaru" tuli lopulta Hokkaidōlla olevan laivaston tärkein alus ja siihen asetettiin paljon toiveita pyrittäessä merenherruuteen taistelussa heikompaa keisarillisen Japanin laivastoa vastaan. Alus kuitenkin haaksirikkoutui myrskyssä Esashissa 15. marraskuuta 1868. Aluksen, jonka kannella oli matkannut maailman toiselta puolen, kohtalo mursi Enomoto Takeakin ja siten heikensi kapinallisten mahdollisuuksia voittoon.


title: Kaiyōmaru

text: Sukellusvene "Yomiurigo" löysi "Kaiyōmarun" tykit ja hylyn jäänteet 14. elokuuta 1968. Lisää hylyn kappaleita löytyi myöhemmin, mutta projektin rahoituksen puutteet estivät hylyn noston. Joitakin esineitä kuitenkin nostettiin vuonna 1969. Sukelluksia jatkettiin elokuussa 1974.


title: Kaiyōmaru

text: Kopio aluksesta valmistettiin vuonna 1990 ja se on näytteillä Esashissa. Aluksesta tehtiin museo merestä nostetulle esineistölle.


title: Shinsoku

text: Shinsoku () oli Tokugawa-shōgunaatin ja myöhemmin Ezon tasavallan puurunkoinen täystakiloitu alus.


title: Shinsoku

text: Alus valmistettiin Yhdysvalloissa nimellä "Meteo".


title: Shinsoku

text: Alus osallistui Boshin-sotaan Togukawa-shōgunaatin puolella ja se liittyi Ezon tasavaltaan 1868. Alus tuhoutui ajettuaan karille Esashissa yrittäessään pelastaa myös karille ajaneen "Kaiyōmarun".


title: Kanrinmaru

text: Kanrinmaru () oli Tokugawa-shōgunaatin ja myöhemmin Ezon tasavallan puurunkoinen kolmimastoinen potkurikorvetti ollen samalla ensimmäinen japanilainen höyrykäyttöinen potkurilla varustettu sotalaiva.


title: Kanrinmaru

text: Shōgunaatin hallinto, Bakufu, tilasi vuonna 1853 Alankomaista, jolla ainoana länsimaana oli diplomaattisuhteet Japaniin eristyneisyyden aikana, Fop Smitin telakalta Kinderdijkistä. "Japaniksi" nimetyn aluksen luovutti 21. syyskuuta 1857 Alankomaiden laivaston luutnantti Willem Huyssen van Kattendijke. Se sijoitettiin aluksi vastaperustettuun Nagasakin merisotakouluun, jossa aluksen avulla oli tarkoitus luoda perusta tietämykselle länsimaisesta sotateknologiasta.


title: Kanrinmaru

text: Bakufu lähetti kolme vuotta myöhemmin "Kanrinmarulla" lähetystön Yhdysvaltoihin San Franciscoon, jolloin aluksesta tuli ensimmäinen Tyynenmeren ylittänyt japanilainen alus. Matkan yhtenä päämääränä oli esitellä länsimaille, että Japani oli kyennyt ottamaan käyttöön länsimaisen teknologian. Alus lähti 9. helmikuuta 1860 Uragasta San Franciscoon päällikkönään Katsu Kaishū ja lähes sadan hengen japanilainen miehistö sekä yhdysvaltalainen upseeri John M. Brooke. Alusta saattoi Yhdysvaltain laivaston "USS Powhatan". Matkan virallisena tavoitteena oli kuljettaa ensimmäinen japanilainen lähetystö Yhdysvaltoihin ja allekirjoittaa uusi ystävyys-, kauppa- ja merenkulkusopimus Yhdysvaltain kanssa.


title: Kanrinmaru

text: Vuoden 1867 syttyi Boshin-sota Bakufun ja keisarin kannattajien välillä, mikä johti lopulta Meiji-restauraatioon. Sodan lopulla syyskuussa 1868 alus kuului Enomoto Takeakin laivasto-osastoon, josta tuli Ezon tasavallan laivasto. Osasto joutui matkalla pohjoiseen taifuuniin, jolloin "Kanrinmaru" vaurioitui. Alus joutui hakeutumaan suojaan Shimizuun, missä keisarilliset joukot valtasivat aluksen huhtikuussa. Saman vuoden lopulla kauppaministeriö otti aluksen hallintaansa, ja sitä käytettiin kuljetusaluksena vuoteen 1872.


title: Kanrinmaru

text: Alus tuhoutui vuonna 1871 Esashissa jouduttuaan taifuuniin.


title: Nani (näyttelijä)

text: Naveen Babu Ghanta eli Nani (teluguksi నాని; s. 24. helmikuuta 1984 Hyderabad, Andhra Pradesh, Intia) on intialainen elokuvanäyttelijä, joka tunnetaan esiintymisistään telugun- ja tamilinkielisissä elokuvissa.


title: Nani (näyttelijä)

text: Valmistuttuaan koulusta Nani aikoi ryhtyä elokuvaohjaajaksi innostuttuaan tamilinkielisiä elokuvia ohjaavien Mani Ratnamin ja Kamal Haasanin työstä. Ohjaajan työn sijaan Nanille tarjottiinkin näyttelijän työtä vuoden 2008 telugunkieliseen elokuvaan "Ashta Chamma". Nani otti roolin vastaan, ja "Ashta Chammasta" tuli hänen ensimmäinen elokuvansa. Elokuva menestyi hyvin, ja Nani sai lisää roolitarjouksia.


title: Nani (näyttelijä)

text: Ensimmäisellä tamilinkielisellä elokuvallaan "Veppam" Nani voitti vuoden 2011 parhaan miestulokkaan Vijay-palkinnon.


title: Nani (näyttelijä)

text: Vuoden 2012 elokuva "Eega", jossa Nani esitti yhtä tärkeimmistä pääosarooleista, sai vuoden parhaan telugunkielisen elokuvan Kansallisen elokuvapalkinnon. Nani voitti yhdessä erikoistehosteista tehdyn kärpäsen kanssa esittämästään roolista myös Toronto After Dark -elokuvafestivaalin parhaan sankarinäyttelijän palkinnon.


title: Ensio Lehtonen

text: Ensio Akseli Lehtonen (30. kesäkuuta 1906 Taivassalo – 6. kesäkuuta 1971 Kerava) oli suomalainen helluntailiikkeeseen kuulunut saarnamies, kustantaja, toimittaja ja kirjailija. Hän käytti myös nimimerkkejä "Eno" ja "Ensio-setä".


title: Ensio Lehtonen

text: Lehtonen perusti vuonna 1942 Kuva ja Sana -nimisen kristillisen kustantamon ja toimi pitkään kustantamon johtajana. Hän perusti myös Lasten Kuvalehti -nimisen hengellisen lastenlehden ja oli vuonna 1948 perustetun "Nuorten Raamattukerho" -lehden (nimi vuodesta 1953 Kipinä) päätoimittajana aina vuoteen 1971 saakka. Vuonna 1940 hän perusti myös "Päivölä"-nimisen lastenkodin. Lastenkoti toimii nykyisin Paasikiven nuorisokylän nimellä Keravalla presidentti J. K. Paasikiven vuoteen 1953 saakka omistaman Jukolan tilan alueella.


title: Ensio Lehtonen

text: Lehtosen kirjalliseen tuotantoon kuului yli 160 julkaisua. Hänen kirjansa "Äidin rukous" on eniten myyty suomalainen hengellinen kirja (108 000 myytyä kappaletta).


title: Ensio Lehtonen

text: Ensio Lehtonen oli naimisissa Elma Lehtosen (1913–1991) kanssa, joka toimi Päivölän lastenkodin johtajana 1948–1978.


title: Robert Borden

text: Sir Robert Laird Borden (26. kesäkuuta 1854 – 10. kesäkuuta 1937) oli kanadalainen poliitikko. Hän oli Kanadan kahdeksas pääministeri vuosina 1911-1920, ja Konservatiivipuolueen puheenjohtaja 1901–1920. Pääministerikauden jälkeen Borden toimi McGill-yliopiston ja Queen’s-yliopiston kanslerina.


title: Maaliskuun 23. päivän liike

text: Maaliskuun 23. päivän liike eli M23 on noin 6 000 miehen kapinallisryhmä Kongon demokraattisessa tasavallassa. Ryhmä saa tukea naapurimaasta Ruandasta. Ryhmän johtajat ja huomattava osa sen taistelijoista ovat ruandan kieltä puhuvia kongolaisia tutseja. M23:n nimi viittaa maaliskuun 23. päivänä 2009 solmittuun rauhansopimukseen Kongon hallituksen armeijan ja kongolaisten tutsien aiemman kapinaliikkeen Kansan puolustuksen kansalliskongressin (CNDP) välillä. Marraskuussa 2013 Kongon armeija ilmoitti tuhonneensa M23-kapinalliset vallattuaan heidän viimeiset kaksi tukikohtaansa noin 80 kilometrin päässä Gomasta. Kapinallisia oli tukikohdissa kymmeniä. Kapinallisten arveltiin paenneen Ruandaan ja Ugandaan. M23-järjestö ilmoitti tämän jälkeen laskevansa aseensa ja olevansa valmis poliittisen ratkaisuun.


title: Aarne Kivekäs

text: Aarne Kivekäs (ven. Арне Францевич Кивекяс, s. 27. maaliskuuta 1902 Helsinki - 1982) oli neuvostoliittolainen yleisurheilija ja Spartakiadien mestari 800 metrillä vuonna 1928.


title: Aarne Kivekäs

text: Kivekäs syntyi Helsingissä työväenluokan perheeseen. Koulun käytyään hän työskenteli mekaanikkona Kouvolan varikolla. Suomen sisällissotaan 1918 Kivekäs osallistui punaisten puolella. 1920-luvun alussa Aarne oli yksi parhaista juoksijoista Suomessa ja voitti seitsemän ammattiyhdistysliikkeen mestaruutta keskipitkillä matkoilla.


title: Aarne Kivekäs

text: Lokakuussa 1924 Kivekäs valittiin Työväen Urheiluliiton edustajaksi Punaisen Urheiluinternationaalin kokoukseen Moskovaan. Tältä reissulta Kivekäs ei enää palannut Suomeen. Hänestä tuli Leningradin kansainvälisen sotakoulun kurssilainen. Myöhemmin Kivekäs asui ja toimi Karjalassa.


title: Aarne Kivekäs

text: Aarne Kivekäs voitti kolme kultamitalia Venäjän federaation yleisurheilumestaruuskisoissa vuonna 1927. Seruraavana vuonna hän voitti 800 metriä Spartakiadeissa.


title: Aarne Kivekäs

text: Toisen maailmansodan alussa Kivekäs toimi hiihtojoukkojen päällikkönä Karjalassa ja haavoituttuaan majuri Kivekäs osallistui puna-armeijan hiihtokoulutukseen Uralilla.


title: Aarne Kivekäs

text: Sodan jälkeen Kivekäs opiskeli Tbilisin urheiluyliopistossa, josta valmistuttuaan 1949 palasi Karjalaan, jossa toimi lehtorina Petroskoin yliopistossa.


title: Anni Voipio

text: Anni Voipio (10. heinäkuuta 1906 Viipuri – 30. marraskuuta 1983 Helsinki) oli suomalainen filosofian maisteri, toimittaja, tiedotuspäällikkö ja kirjailija. Hän käytti myös nimimerkkiä "Sampo Kirri".


title: Anni Voipio

text: Voipion vanhemmat olivat Onni Åkerman (1881–1937) ja Ida Kohonen (s. 1878). Hän oli naimisissa vuodesta 1944 Uuden Suomen ulkomaanosaston päällikön Martti Juvaksen (1898–1977) kanssa.


title: Anni Voipio

text: Voipio työskenteli Uuden Suomen toimittajana vuodesta 1926 alkaen.


title: Anni Voipio

text:
Nimellä "Anni Voipio":
Nimellä "Anni Voipio-Juvas":
Nimimerkillä "Sampo Kirri":


title: Kalsiumkloraatti

text: Kalsiumkloraatti (Ca(ClO)) on kalsium- ja kloraatti-ionien muodostama epäorgaaninen ioniyhdiste. Sitä käytetään rikkaruohojen hävittämiseen ja pyrotekniikassa esimerkiksi ilotulitteissa.


title: Kalsiumkloraatti

text: Kalsiumkloraatti on huoneenlämpötilassa valkoista kiinteää ainetta. Se liukenee hyvin veteen ja lisäksi myös hieman etanoliin. Kalsiumkloraatti on hygroskooppista ainetta ja kidevedettömän muodon lisäksi siitä tunnetaan dihydraatti (Ca(ClO)·2HO). Muiden kloraattien tavoin myös kalsiumkloraatti on voimakas hapetin ja voi reagoida voimakkaasti, jopa räjähdysmäisesti, helposti pelkistyvien aineiden kanssa. Kuumennettaessa kalsiumkloraatti hajoaa kalsiumkloridiksi ja hapeksi.


title: Kalsiumkloraatti

text: Kalsiumkloraattia voidaan valmistaa kalsiumkloridiliuosta elektrolysoimalla. Elektrolyysissä käytetään platinaelektrodeja. Toinen tapa valmistaa yhdistettä on niin kutsuttu Liebig-prosessi, jossa kalsiumhydroksidi reagoi kloorin kanssa.


title: Kalsiumkloraatti

text: Kalsiumkloraatin vesiliuoksia voidaan käyttää rikkaruohomyrkkynä. Yhdistettä käytetään myös ilotulitteissa ja muisa pyroteknillisissä valmisteissa vaaleanpunaisen värin aikaansaamiseksi.


title: Evo Mannerheim-Weckman

text: Eva Sophie Hélène (Evo) Mannerheim-Weckman (30. huhtikuuta 1903 Jokioinen – 9. maaliskuuta 1984 Porvoo) oli suomalainen ruotsin kielellä kirjoittanut kirjailija.


title: Evo Mannerheim-Weckman

text: Evo Mannerheim-Weckman oli marsalkka Carl Gustaf Emil Mannerheimin veljen Johan Mannerheimin (1868–1934) tytär ja runoilija Augustin Mannerheimin (1915–2011) sisar. Hän oli naimisissa vuodesta 1925 toimitusjohtaja Björn Weckmanin kanssa.


title: Warren Hastings

text: Warren Hastings (8. joulukuuta 1732 – 1818) oli ensimmäinen brittiläinen Bengalin kenraalikuvernööri vuosina 1772–1785. Hän oli syntynyt köyhään perheeseen ja äiti kuoli pojan synnyttyä. Hän opiskeli Westminster Schoolissa, tulevien pääministerien koulussa. Hän saapui Intian Kalkuttaan elokuussa 1750 ja liittyi samana vuonna Itä-Intian kauppakomppaniaan. Hänet valittiin kenraalikuvernööriksi vuonna 1773.


title: Sudeep

text: Sudeep (kannadaksi ಸುದೀಪ್; s. 2. syyskuuta 1973 Shivamogga, Karnataka, Intia) on intialainen näyttelijä ja ohjaaja. Hän on esiintynyt useissa kannadankielisissä elokuvissa, mutta myös hindin-, telugun- ja tamilinkielisissä elokuvissa. Sudeep on lisäksi toiminut elokuvakäsikirjoittajana.


title: Sudeep

text: Sudeepin ensimmäinen elokuva oli vuonna 1997 ilmestynyt "Thayavva". Sitä ennen hän oli näytellyt televisiosarjassa "Premada Kadambari" sekä muutamassa kesken jääneessä elokuvassa. Sudeep tuli suuremman yleisön tietoisuuteen, kun hän voitti vuoden 2001 parhaan kannadankielisen elokuvan miesnäyttelijän Filmfare Awards South -palkinnon elokuvassa "Huchcha" esittämästään roolista. Bollywood-debyyttinsä hän teki vuonna 2008 Ram Gopal Varman kauhuelokuvassa "Phoonk", jolle tehtiin myös jatko-osia. Vuoden 2012 telugun- ja tamilinkielinen elokuva "Eega" ("Naan Ee"), jossa Sudeep esitti yhtä tärkeimmistä pääosarooleista, sai vuoden parhaan telugunkielisen elokuvan Kansallisen elokuvapalkinnon. Sudeep voitti roolillaan useita palkintoja. "Eegan" menestyksen jälkeen Sudeep on alkanut kiinnostaa myös muita tamilinkielisten elokuvien tekijöitä.


title: The Skull of Golgotha

text: The Skull of Golgotha on suomalaisen black metal -yhtyeen Calvariumin esikoisalbumi. Se julkaistiin vuonna 2003 levymerkillä Dynamic Arts Records.


title: Ravindra Prabhat

text: Ravindra Prabhat (devanagarilla रवीन्द्र प्रभात, s. 5. huhtikuuta 1969 Mahindwara, Sitamarhi, Bihar, Intia) on intialainen kirjailija.


title: Assaulting the Divine

text: Assaulting the Divine on suomalaisen black metal -yhtyeen Calvariumin EP-levy. Se julkaistiin vuonna 2004 levymerkillä Dynamic Arts Records.


title: Assaulting the Divine

text: Albumin materiaali oli alun perin tarkoitus julkaista Calvariumin ja Behexenin peruuntuneella split-albumilla.


title: St. Elsewhere

text: St. Elsewhere on hip hop- ja soulduo Gnarls Barkleyn debyyttialbumi, joka julkaistiin vuonna 2006. Se nousi Suomen virallisen listan sijalle 6.


title: Banryū

text: Banryū () oli Tokugawa-shōgunaatin ja myöhemmin Ezon tasavallan vuonna 1856 vesillelaskettu rautarunkoinen höyrykoneella varustettu prikantiinitakiloitu potkurijahti.


title: Banryū

text: Alus tilattiin R. & H. Greeniltä Blackwallista ja sen köli laskettiin 24. toukokuuta 1856 telakkanumerolla 339. Alus laskettiin vesille saman vuoden lopulla 29. marraskuuta. Amiraliteetin päätöksellä alus nimettiin "Emperoriksi" 27. helmikuuta 1857. Alus valmistui 22. huhtikuuta 1857. Valmistuskustannukset olivat 14 849 puntaa rungon maksaessa 6 370 puntaa ja John Penn and Sonsin toimittaman höyrykoneen maksettua 3 840 puntaa.


title: Banryū

text:
Kuningatar Viktorian shōgunille lahjoittama alus luovutettiin heinäkuussa 1858 Shinagawassa. Lahjoitettu alus sai nimen "Banryū", joka siirtyi keisarillisen Japanin laivastolle maaliskuussa 1868.
Boshin-sodassa alus osallistui 28. tammikuuta 1868 Awan taisteluun, joka oli samalla ensimmäinen kahden höyrykonein varustetun laivaston välinen meritaistelu. Ezon kapinalliset valtasivat aluksen lokakuussa 1868. Aluksen piti maaliskuussa 1869 osallistua Miyakonlahden taisteluun, mutta vaurioiduttuaan myrskyssä alus joutui palaamaan Hokkaidolle. Hakodatenlahden taisteluun toukokuussa alus osallistui, ja se upotti keisarillisen Japanin laivaston "Chōyōn". "Banryū" kuitenkin vaurioitui niin pahoin, että se upposi hieman myöhemmin.


title: Banryū

text: Yhdysvaltalainen yritys nosti aluksen nimeten sen "SS Emperoriksi". Alus palautettiin Japanille vuonna 1873, ja se nimettiin "Raidenmaruksi". Alus siirrettiin vuonna 1877 keisarillisen Japanin laivastolle nimellä "Raiden", joka palveli nelitykkisenä tykkiveneenä ja myöhemmin kuljetusaluksena. Alus myytiin vuonna 1888 muutettavaksi valaanpyyntialukseksi "Raidenmaru". Se romutettiin vuonna 1899 Osakassa.


Suomi yleisurheilun sisäratojen Euroopan-mestaruuskilpailuissa 1979 käsittelee Suomen joukkuetta yleisurheilun sisäratojen Euroopan-mestaruuskilpailuissa Wienissä 1979.


title: Suomi yleisurheilun sisäratojen Euroopan-mestaruuskilpailuissa 1979

text: Suomen kahdeksasta miehestä ja kolmesta naisesta koostunut joukkue saavutti kaksi mitalia. Vuoden 1978 mestareista Reijo Ståhlberg onnistui uusimaan voittonsa ja Antti Loikkanen oli lähellä mitalia neljännellä sijallaan. Kiekonheittäjänä paremmin tunnettu Markku Tuokko täydensi hyvää kuulamenestystä neljännellä sijallaan.


Suomi yleisurheilun sisäratojen Euroopan-mestaruuskilpailuissa 1980 käsittelee Suomen joukkuetta yleisurheilun sisäratojen Euroopan-mestaruuskilpailuissa Sindelfingenissä 1980.


title: Suomi yleisurheilun sisäratojen Euroopan-mestaruuskilpailuissa 1980

text: Suomen kuuden urheilijan joukkueessa ei ollut mukana vuosien 1978 ja 1979 mitalisteja ja Suomi jäikin ensimmäistä kertaa sitten vuoden 1971 ilman mitalia. EM-halleista viisi mitalia kahminut Antti Kalliomäki jäi viimeisissä sisäratojen mestaruuskisoissaan kuudenneksi.


title: Devs – Iratvs

text: Devs – Iratvs on suomalaisen black metal -yhtyeen Arthemesian esikoisalbumi, joka julkaistiin vuonna 2001.


title: Devs – Iratvs

text: Albumi nauhoitettiin Hellhole Studiosissa talvella 2000, minkä jälkeen yhtye solmi levytyssopimuksen norjalaisen Native North Recordsin kanssa. Devs – Iratvs myytiin nopeasti loppuun ja sitä ylistettiin yhdeksi parhaaksi sinfonisen black metalin albumiksi.


Suomi yleisurheilun sisäratojen Euroopan-mestaruuskilpailuissa 1981 käsittelee Suomen joukkuetta yleisurheilun sisäratojen Euroopan-mestaruuskilpailuissa Grenoblessa 1981.


title: Suomi yleisurheilun sisäratojen Euroopan-mestaruuskilpailuissa 1981

text: Suomen kahdeksasta miehestä ja kahdesta naisesta koostunut joukkue saavutti kaksi kultamitalia. Aiemmista kisoista hopealle ja pronssille yltänyt Arto Bryggare voitti ensimmäisen sisäratojen mestaruutensa, kun taas Reijo Ståhlbergille mestaruus oli peräti kolmas. Näiden kisojen jälkeen Ståhlberg ei EM-halleissa enää kilpaillutkaan.


Suomi yleisurheilun sisäratojen Euroopan-mestaruuskilpailuissa 1982 käsittelee Suomen joukkuetta yleisurheilun sisäratojen Euroopan-mestaruuskilpailuissa Milanossa 1982.


title: Suomi yleisurheilun sisäratojen Euroopan-mestaruuskilpailuissa 1982

text: Suomen joukkue koostui vain neljästä urheilijasta. Edellisissä Milanossa pidetyissä kisoissa 1978 mestaruuden voittanut Antti Loikkanen saavutti tällä kertaa 1 500 metrillä pronssia. Vuoden 1978 kisoissa kaatunut Arto Bryggare ei tälläkään kertaa onnistunut Milanossa, vaan jäi välieriin. Helinä Laihorinne saavutti uransa toisen loppukilpailupaikan 60 metrin juoksussa.


Suomi yleisurheilun sisäratojen Euroopan-mestaruuskilpailuissa 1983 käsittelee Suomen joukkuetta yleisurheilun sisäratojen Euroopan-mestaruuskilpailuissa Budapestissa 1983.


title: Suomi yleisurheilun sisäratojen Euroopan-mestaruuskilpailuissa 1983

text: Suomen seitsemästä miesurheilijasta koostunut joukkue saavutti kaksi mitalia ja lisäksi kolme urheilijaa seitsemän parhaan joukkoon. Mitalistit olivat kokeneita menestyjiä, sillä Arto Bryggarelle sisäratojen EM-mitali oli järjestyksessään neljäs ja Antti Loikkaselle kolmas.


Suomi yleisurheilun sisäratojen Euroopan-mestaruuskilpailuissa 1984 käsittelee Suomen joukkuetta yleisurheilun sisäratojen Euroopan-mestaruuskilpailuissa Göteborgissa 1984.


title: Suomi yleisurheilun sisäratojen Euroopan-mestaruuskilpailuissa 1984

text: Suomen seitsemästä miesurheilijasta koostunut joukkue jäi ilman mitalia. Lähimmäksi mitalisijaa pääsi sisäratojen EM-kisojen kestomenestyjä Antti Loikkanen 1 500 metrin neljännellä sijallaan.


Suomi yleisurheilun sisäratojen Euroopan-mestaruuskilpailuissa 1985 käsittelee Suomen joukkuetta yleisurheilun sisäratojen Euroopan-mestaruuskilpailuissa Ateenassa 1985.


title: Suomi yleisurheilun sisäratojen Euroopan-mestaruuskilpailuissa 1985

text: Suomen joukkue koostui vain kahdesta miesurheilijasta, joista paremmin sijoittui viimeistä kertaa EM-halleissa kilpaillut Antti Loikkanen.


Suomi yleisurheilun sisäratojen Euroopan-mestaruuskilpailuissa 1986 käsittelee Suomen joukkuetta yleisurheilun sisäratojen Euroopan-mestaruuskilpailuissa Madridissa 1986.


title: Suomi yleisurheilun sisäratojen Euroopan-mestaruuskilpailuissa 1986

text: Suomen joukkue koostui yhdeksästä urheilijasta, ja mukana oli muutaman vuoden tauon jälkeen jälleen myös naisia. Naisen tuoma oli myös joukkueen ainoa pistesija, kun Asta Ovaska sijoittui kuulakilpailussa kuudenneksi.


Suomi yleisurheilun sisäratojen Euroopan-mestaruuskilpailuissa 1987 käsittelee Suomen joukkuetta yleisurheilun sisäratojen Euroopan-mestaruuskilpailuissa Liévinissä 1987.


title: Suomi yleisurheilun sisäratojen Euroopan-mestaruuskilpailuissa 1987

text: Suomen yhdeksästä miehestä ja kolmesta naisesta koostunut joukkue saavutti kaksi mitalia ja kaksi kuudetta sijaa. Muutaman vuoden tauon jälkeen sisäratojen EM-kisoissa esiintynyt Arto Bryggare voitti uransa toisen mestaruuden. Sisko Hanhijoki (vielä tyttönimellään Markkanen) ylsi uransa ensimmäisissä EM-halleissa finaaliin 200 metrin juoksussa. Myöhemmin pituushyppääjänä paremmin tunnettu Ringa Ropo oli mukana korkeushypyssä.


title: A.O.a.

text: a.O.a. on suomalaisen black metal -yhtyeen Arthemesian toinen studioalbumi. Se julkaistiin vuonna 2009 levymerkillä Spikefarm Records.


Suomi yleisurheilun sisäratojen Euroopan-mestaruuskilpailuissa 1988 käsittelee Suomen joukkuetta yleisurheilun sisäratojen Euroopan-mestaruuskilpailuissa Budapestissa 1988.


title: Suomi yleisurheilun sisäratojen Euroopan-mestaruuskilpailuissa 1988

text: Suomen yhdeksästä urheilijasta koostunut joukkue saavutti yhden mitalin ja kaksi kuudetta sijaa. Ainoa mitali olikin kultainen, kun edellisissä kisoissa 800 metrillä pronssille sijoittunut Ari Suhonen juoksi voittoon hidasvauhtisessa 1 500 metrin kilpailussa. Alun perin hänen ei pitänyt kilpailla lainkaan 1 500 metrillä, mutta pudottuaan 800 metrillä alkuerissä Suhonen päätti osallistua myös pidemmälle matkalle . Jarmo Kärnä sijoittui edellisvuoden tapaan pituushypyssä kuudenneksi, jonka sijan hän oli saavuttanut myös edellisissä Budapestissa järjestetyissä EM-halleissa 1983. Naisten parhaan sijoituksen saavutti Ringa Ropo, joka oli niin ikään kuudes pituushypyssä.


Suomi yleisurheilun sisäratojen Euroopan-mestaruuskilpailuissa 1989 käsittelee Suomen joukkuetta yleisurheilun sisäratojen Euroopan-mestaruuskilpailuissa Haagissa 1989.